Kinnig & doareioù\nNe dalv ket ar skrid-mañ e gwenedeg e vo graet get ar rannyezh-se e-pad ar stummadur, nag e vo digomprenabl ar stummer !\nDegas a ran oc'hpenn d'ho soñj e c'hellit tremen biz ho logodenn àr ar gerioù a seblant deoc'h bout gwenedeg anezhe evit gwelet stummoù KLT.\nEr blez 2012 e oa daet àr-wel ar jubenniñ èl un doare jaojabl d’aoziñ divizoù e brezhoneg get nann-vrezhonegerion e meur a zegouezh : Emvod ar Gelted en Oriant, bodadoù-labour àr ar brezhoneg Ti Douar Alre, ar c’hollok aozet e Karnag get ar gevredigezh diwezhañ-mañ e miz Gouel Mikael, emvodoù kuzul-meriñ Kerlenn Sten Kidna. An dra-se zo kaoz e oa bet divizet preniñ dafar a-sort get kani Ofis publik ar brezhoneg, prestet e lod ag an degouezhioù-se.\nDav eo lâret, neoazh, e oa bet graet ar jubenniñ seul taol get daou zen hepken. Evit bout sur e servijo an dafar koustus bet prenet eh eus afer a jubennerion arall, ha pas e bro an Alre hepken. Ar mare mat eo enta 2014 da gannig ar stummadur da-heul.\nGet piv ? Evit piv ?\nKerlenn Sten Kidna en Alre hag an Institut de Perfectionnement en Langues Vivantes (IPLV) a skol-veur gatolik ar c’hornôg (UCO) e Añje (49).\nDavid ar Rouz (KSK), troour ha doktor àr skiant an troiñ (skiantoù al lavar).\nAnita Le Couédic (IPLV), jubennourez ha kelennourez, e karg ag an diplom àr ar jubenniñ liammiñ.\nTud daet, uhel a-walc’h o live brezhoneg ha galleg. 10 den d’ar muiañ.\nPerzhioù ar stummadur\nPad ha deiziadoù\nÀr-dro 36 euriad en holl, dasparzhet e c’hwec’h devezh.\nAn deiziadoù a vo lakaet get ar re o do lakaet o anv.\nKompren ha pleustriñ sortoù jubenniñ dishañval, evit gellet o c’hannig èl un den a vicher :\njubenniñ àr ar prim\nAg ar brezhoneg d'ar galleg, hag en tu kontrol (jubenniñ liammiñ)\n(+ a yezhoù arall d’ar brezhoneg, hrevez live ha c’hoant ar berzhidi ha hrevez an amzer)\nRoet 'vo un testeni stummadur d’ar berzhidi hag a lâro evit pesort jubenniñ e vint daet da vout barrek. Sinet e vo asampl get Kerlenn Sten Kidna hag an IPLV.\nProgram ar stummadur 2014 dre ar munud\nPriz ha kontrad\nTalvoudegezh ar stummadur\nGopr ar stummerion : 1962,50 €\nFrejoù hent ar stummerion : 390 €\nFeurm ar sal jubenniñ evit 2 zevezh : 580 €\nFrejoù boued :\nEil devezh : 12 x 15 = 180 €\nPempvet ha c’hwec’hvet devezh (kreisteiz) : 13 x 15 x 2 = 390 €\nPempvet devezh (koan) ha c’hwec’hvet devezh (lein) : 11 x 15 + 11 x 8 = 253 €\nHerberc’hiñ : 400 €\nFrejoù brudiñ (plegfollenoù moullet e liv) : 25 €\nPriz hollek : 4 180,50 €\nPriz dre zen : 523 €\nChom a ra d’ar berzhidi : koust ar monedoneoù ag o zi d’ar lec’hioù ma vo dalc’het ar stummadur hag aoziñ ur c’henweturiñ evit monet da Añje.\nAr stummadur a c’hell bout paeet get ur gevredigezh. En eskemm e c'hrata an dud stummet jubenniñ a-vat eviti 5 penndevezh pe oc’hpenn. Ur penndevezh a vo kontet èl lan pa vo labouret etre div ha peder euriad. En tu arall da beder euriad e vo kontet ur penndevezh arall.\nNullet e vo ar stummadur ma ne vez ket lakaet o anv get 8 den d'ar bihanañ.\nD’ar gevredigezh e vo aoziñ galv an dud stummet hrevez he doberioù, dijaplted an dud o-unan hag an niver a benndevezhioù graet get pep hani, evit ma vo achu ar c’hontrad get ar jubennerion ar memp blez mard eo posubl.\nEn tu arall d’ar c’hontrad-se e c'hrata an dud stummet fakturenniñ o servijoù hrevez akustumañs an dud a vicher pa vint e jubenniñ er-maez ag ar c'hevredigezhioù eh int ezel a youl vat anezhe, é ouiet n’hello ket an dud stummet hrevez termenoù an destenn-mañ lâret o deus an titl a jubennour predegennoù ha neuze goulenn ar memp gopr èl ar rummad labourerion-se.\nGellet a ray an dud paeiñ o stummadur o-unan m’o dez c’hoant, èl rezon. Ne vint ket dalc’het neuze get termen ar c’hontrad-mañ. Grataat a reont èlkent fakturenniñ o servijoù goude ar stummadur, kuit da geveziñ en ur feson disleal doc’h ar jubennerion arall.\nLakaat hoc'h anv\nEvit lakaat hoc’h anv, kasit (pe goulennit get ho kevredigezh kas) ur fichenn enskriviñ* get ur chekenn 150 € da gKerlenn Sten Kidna (6 ru Joseph Rollo – 56400 AN ALRE), èl ur lodenn a briz ar stummadur. Ne vint ket restaolet ma larehec’h ne vehec’h ket perzh er stummadur bihanoc’h evit pemzektez e-raok an devezh kentañ. Kasit doare din iwe dre bostel, ma virehen ho lec’h.\n* Goulennet e vo ur ger-tremen pa zigoroc'h ar restr e Word. Klikit neuze àr ar bouton "Lenn hepken" (Lecture seule) evit diskouez ar furmskrid ha gellet laniiñ ar maeziennoù ennoñ


Ar paotr Laouik hag ann aotrou Doue - Wikimammenn\nAr paotr Laouik hag ann aotrou Doue\n◄ Ar paotr Laouik hag ann aotrou Doue (Gab Milin) Treiz Plougastel ►\nAR PAOTR LAOUIK\nHAG ANN AOTROU DOUE\nE Plougerne gwechall-goz e voa o choum eunn intanvez hag e devoa tri baotr, iaouankik ho zri c’hoaz. He goaz, labourer douar, a voa maro, ann den keaz, oc’h ar boan. Ne voa ket gwall bell abaoue c’hoaz, ha brema, evel a c’hellit kredi, ann intanvez paour-ma e devoa dienez muioc’h evit ne devoa bet araok ; ne veve hi brema hag he bugale nemet dioc’h kaloun vad ar gristenien ho devoa truez out-hi. D’ar c’houlz-ze, ann dud a voa mad oc’h ar paour, hag hed ar weach int bet, evit doare, enn hor bro.\nGoude daou pe dri bloaz. paotr kosa ann intanvez pa voe great he baskou gant-han ha p’en devoe paket he drizek vloaz, ann holl tro-war-dro a lavare d’he vamm e voa mall braz d’ezhi lakaat anezhan da ober eunn dra pe zra euz he gorf.\nAnn intanvez-ma a wie ervad e voa gwir kemend a lavare ann dud d’ezhi, hag eunn dervez hag hi mont ha komz oc’h he vap ha lavaret d’ezhan e voa diwar eur mare mez d’ezhan choum da veva diwar ann aluzenn, ha bez’ e tlie mont brema da labourat evit gounid he vara. — Ne c’houlennann ket gwell, va mamm, hag o c’hortoz edonn ma komsjac’h ouz-in diwar-benn ann dra-se evit mont da vale bro, rak marteze e vezinn eurusoc’h evit choum dre ama. — Kea, pa gavi mad mont. eme he vamm, me ne virinn ket ouz-id ; karet em bije avad rei d’id eur gwennek-bennag ha n’em beuz liard na diner evel a ouzoud. N’es pezo eta, va map, nemet eunn tamm bara. — Mad ! va mamm. eme ar paotr ; marteze a-benn ma vezo debret, em bezo kavet eunn tamm-bennag all. Hag ar paotr neuze ha lavaret kenavezo d’he vamm ba d’he vreudeur, hag enn hent.\nEur pevar dervez-bennag a reaz gant he vara, ha ne zebraz ket leiz he gof bep pred ; ne zebraz nemet evit beva ha choum enn he zav. War benn ar pevare dervez, dioc’h ar pardaez-noz, ar paotr, ne wie nag hent na gwenodenn, a en em gavaz e-kreiz eur c’hoat. O welet ann noz war he gein hag hep gouzout da be leac’h mont, ar paotr a gerz evelato araok enn eur lavaret : — Marteze e kavinn ti dre ama. Setu m’en doa lavaret gwir, rak a-benn eur pennadik goude hag hen ba gwelet eur goulou dira-z-han. Tostaat a ra oc’h ar goulou, hag en em gaout hep dale dirak eur maner. Hep marc’hata tamm, he-man dioc’htu a sko war ann or. Eur plac’h a zeu da zigeri : — Piou oud-te, paotr, a c’houlenn hou-man out-han ? — Me, eme-z-han, a zo eur paourik keaz n’en deuz na ti na netra d’am golei nemet toenn ann noz ; pevar dervez zo ez ounn eat euz ar gear, en em gavet ounn er c’hoat-man d’ar pardaez hag e karfenn kaout digor, ma ve gallet, rak ne d-eo ket ebad beza er-meaz, ker ien ha ma’z eo anezhi. — Netra avad, eme ar plac’h. Mad ! deport eur pennad, me ia da c’houlenn digant ar mestr ha da loja a raio.\nHag ar plac’h ha mont, ma lavaraz ar mestr d’ezhi digas ar paotr enn ti ha rei d’ezhan eunn dra-bennag da zibri. Bez’ e c’hellit kredi ne voe ket lent ar paotr da vont ebarz pa voe lavaret d’ezhan, ha ne reaz ket a bismigou ivez evit staga gant ar pez a voe lakeat a-zira-z-han, rak pellik a voa n’en devoa ket bet leiz he gof.\nEpad ma’z edo o tibri, ar mestr a ziskennaz oc’h traon hag a c’houlennaz ouz ar paotr piou a voa hag euz a beleac’h e teue. — Me, eme-z-han, a zo mab eunn intanvez paour euz a Blougerne, ha pevar dervez zo ounn eat euz ar gear gant asant va mamm da glask gounid va zamm, pa’z ounn en em gavet enn noz-man er c’hoat a zo aman. — O klask labour emoud ’ta, eme ar mestr ? — Ia da, ne c’houlennann ket gwell. — Mad ! mar kerez e choumi ama hag es pezo kant skoed er bloaz evit da goumanant ; e vezi bevet ha gwisket ouspenn. Evit ann dra-ze ne vezo ket braz al labour az pezo da ober. Me am beuz aze eunn azen em c’hraou, n’es pezo nemet mont da gas anezhan da ober eur bale, pell a zo n’eo ket bed er-meaz, ha pa vezi diskuizet a-benn daou pe dri dervez ama, ez i gant-han. Arabad e vezo d’id avad sacha morse war he gabestr ; lezel anezhan a ranki da vont el leac’h ma karo, rak mar tennez war he benn m’her gouezo abred ha neuze me da laosko da vont kuit ha n’as kemerinn mui. Brema gra evel a giri. — N’ho pezet aoun e-bed, eme ar paotr, ober a rinn ar pez a fell d’e-hoc’h. ne d-eo ket diez.\nSada breman ar paotr. debret mad he goan gant-han, ha kaset da gousket enn eur gwele plunv. Morse c’hoaz n’en devoa kousket enn eur gwele ker boug ha ken kunv.\nAntronoz he-man, Paol he hano, a zavaz goude beza kousket bete pell ann deiz, ha pa voe diskennet ouz traon, ar plac’h a lavaraz d’ezhan kempenn dillad ann aotrou hag he voutou ivez. Paol a reaz dioc’h-tu, ha pa veze peurc’hreat he labour, bep tro e choume da zellet ken a lavare adarre ar plac’h d’ezhan ober ann dra-ma pe ann dra-hont. Tri dervez a dremenaz eno er c’hiz-ze ; d’ar pevare, ar mestr a c’halvaz anezhan d’he gaout : — Asa, eme-z-han, va azen a zo a-ze skuiz enn he graou ; bevet mad eo evit gwir, evelato ne d-eo ket a-walc’h, rak o veza ne d-eo ket bet pell a zo er-meaz, e tle beza sounnet he zivesker out-han. Te avad, va faotr, a zo diskuiz brema, laka ’ta ann dibr war he gein hag ar c’habestr a gavi er c’hraou enn he benn. Sad’ ama d’id eur vouchenn vara gwenn, daou lur gik-moc’h hag eur voutaillad win, rak marteze ann azen-ma, o veza n’eo ket bet pell a zo er-meaz, ne falvezo ket d’ezhan distrei d’ar gear fenoz. Dre-ze e lavaran d’id c’hoaz lakaat evez mad da choum hep sacha war e benn ; n’eus forz e pe-leac’h ez aio, lez anezhan da vont atao ; ma n’her laoskez ket, me a c’houezo ha da gaso kuit. — Ober a rin, aotrou, eme Baol. Hag he-man neuze, goude lavaret kenavezo, a bign war gein he azen hag a ia ac’hano.\nAl loen-man, laosket da vont, a ia war he ourzig, evel ma voa boaz ; ne choum e neb leac’h avad, bale a ra atao, hag evitan da vont goustadik, en devoa great evelato eur pennad mad a hent a-benn kreisteiz, pa en em gavchont paotr hag azen, gant eunn den paour keaz koz daou-bleget ha kroummet beteg ann douar, he varo hirr ha gwenn-kann evel eunn duillad lin. Ann hini koz, dioc’htu ma welaz ar paotr Paol, e vara dindan e vreac’h gant-han, a dostaaz en eur lavaret : — Eunn tammig bara, mar be ho madelez, abalamour da Zoue ? — Rei a-walc‘h a rafenn eunn tamm deoc’h, den koz, eme Baol, ma c’houfenn pegeid e ve va azen oc’h ober e dro ; dre na c’houzounn ket ha dre n’am beusz bet dienez a-walc‘h beteg-henn, ne garfenn ket kaoud adarre, hag e kavann gwelloc’h choum heb rei tamm e-bet d’e-hoc’h, den koz, bete gouzoud. — Mad ! va faotrig, kenavezo neuze !\nHag ann den koz ha mont kuit, eunn druez he welet.\nAnn azen a valeaz ato heb choum da ehana e neb leac’h. Eat pell ac’hano, ec’h en em gavchont dirag ar mor, hag ann azen ha diskenn dioc’htu enn aod, ar paotr war e gein ato ; souezet-maro e voe, pa welaz anezhan o vont er mor. — Emichans, eme Baol, ne d-aio ket pell ebarz, evit-han da veza sot, rak beuzet e ve. Ann azen-ma a iea, a iea ato, ha dare e voa da vont war neunv, pa zavaz aoun gant ar paotr : — He-man, eme-z-han, a zo sot, ann azen-man d’ann aotrou, ha mar lezan anezhan da vont da heul he benn, e vezo beuzet ha me ivez gant-han. Mar fell d’ezhan mont da veuzi, me ne fell ket d’in, ha gwelloc’h eo gan-en tenna war e benn ha beza kaset kuit. Gwaz a ze ! — Hag ar paotr Paol neuze hag ober eur zachadenn grenn war benn ann azen a zistroas dioc’htu war e c’hiz hag a ieaz war-eeun gant-han dre ann hent ma voa deut.\nAzen ha paotr distro, ar mestr a ziskenn d’ho c’haout hag a lavar da Baol : — Amzent oud bet ouzin, ha breman, evel am beuz lavaret d’id, ez i kuit ac’halen, rak tennet es peuz war benn ann azen ; anez, ne vije ket distro ken abred. — Gwir eo, eme Baol, sachet em beuz war e benn o veza ma’z ea re zounn er mor ; beuzet e vije bet ha me ivez gant-han.\n— Mad ! eme ann aotrou. Sad’ aze kant skoed a zo da goumanant, hag ann dillad am beuz roet d’id hag a zo gan-ez. Kea brema d’ar gear pe e leac’h all ; te raio da c’hiz. Evid-oun-me n’em beuz mui ezomm e-bet ac’hanoud hiviziken.\nSetu ar paotr ha kemeret e gant skoed, ha d’ar gear gant-ho, heb lavaret zo-ken bennoz Doue. Pa en em gavas er gear, ne voa netra en ti, na gwennek na bara. Prenet e voe dioc’htu peadra da veva, hag endra ma padaz arc’hant Paol, ne voe ket a ziouer. Etretant ar paotr a lavaraz d’he vamm ha d’he vreudeur petra a oa c’hoarvezet gantan penn-da-benn. — Me, eme-z-han, a voa en em gavet mad eno, ha choumet e vijenn bet c’hoaz panefe ann azen a voa bet roet d’in da lakaad da vale. Ann aotrou en doa lavaret d’in e voa arabad tenna morse war he benn, hag evelato me am beuz great hag a zo bet kaset kuit evit ann dra-ze.\n— Te, eme e vreur eil gosa, a zo bet eunn diod, ha mar kar va mamm va leuskel-me da vont ivez, me a raio kement tra a vezo lavaret d’in gant ann aotrou-ze, rak ne gredann ket e ve eunn dra ziez choum hep sacha war benn eunn azen, pa vezer war e gein. — He-man, a reat Bastien anezhan, a lavare ann dra-ze dre na ouie ket petra voa bet c’hoarvezet gand e vreur, rak he-man n’en doa ket ansavet e voa bet eat ann azen er mor gant-han.\nSada neuze hag ar vamm ha lezel he eil mab kosa da vont enn hent ivez d’he dro. Bastien a ieas evel pa lavarfet war roudou e vreur Paol, hag a-benn tri pe bevar dervez, muioc’h pe nebeutoc’h, ec’h en em gavas ivez er c’hoat dioc’h ann abardaez ha mont da c’houlenn loja er maner. Evel e vreur e voe degemeret ha lavaret d’ezhan gant ar mestr choum, mar karje, da gas ann azen da vale.\nA-benn pevar dervez abaoue ma’z edo er maner, e voe kaset da vale he azen, gant difenn mad great d’ezhan adarre choum hep sacha war e benn. Eur vouchenn vara gwenn, eur voutaillad win hag eur pez kik-moc’h da zibri enn hent a voe roet d’ezhan evel da Baol, ha setu ar paotr Bastien o lavaret kenavezo ha kuit, a-c’haoliad war e azen. — En em gaout a ra ann den koz da c’houlenn eunn tamm bara digant-han ivez ; Bastien avad a lavaraz d’ezhan : — Bez’ ho-pezo eunn tamm, tad-koz, enn distro e-verr, m’am beuz bet re. Da c’hortoz me a ia enn hent gant va azen. — Hag ac’hano.\nAnn azen a ia, a ia ato, a gerz etrezeg ar mor hag ebarz heb marc’hata pa en em gavaz enn aot. Bastien, nec’het o welet e azen, a lez anezhan da vont evelato. Eat e voa pellik dioc’h ann aot ha tostik e voa da vont war neunv, pa grog aoun e Bastien na ve beuzet. Eur zachadenn a ra war benn ann azen, hag he-man a zistro dioc’htu d’ar gear.\nAr mestr, war c’hed anezhan, p’her gwelaz o tistrei ken abred, a lavaraz : — Ne d-eo ket bet pell da dro, paotr, m’eus aoun n’as pe sachet war benn da azen. — Ia da, aotrou, eme Bastien, great am beuz. — Mad ! sad’ aze neuze da gant skoed, ha kea kuit, me n’am beuz ezomm e-bed ac’hanoud mui. — Hag ar paotr d’ar gear, hep trugarekaat kennebeud hag e vreur, he gant skoed en he c’hodell gant-han. Pa en em gavaz e Plougerne, e voa debret ar c’hant skoed kenta heb na voa choumet na gwennek na netra. — Mad ha brao ar stal c’hoaz gan-e-omp, eme Bastien ; sada kant skoed all ; endra bado ar re-man, e vezo boed da zibri ! — Ma voe kerc’het kement tra a voa ezomm da gaout. E-pad ma’z edont gant o fred, ar map kosa a lavaraz d’he vreur : — Ahan ’ta ! me gave d’in e tliez beza furoc’h evid-oun ; ne d-oud ket bet, me wel. — Nann da, hevel tro, evit doare, a zo en em gavet gan-e-omp, eme ann eil. — Mad ! eme Laouik, ar iaouanka euz a dri baotr ann intanvez ; neuze, mar kar va mam va lezel-me da vont ive brema d’am zro, e vezo gwelet ha distrei a rinn-me ker buan. Me gav d’in e rinn n’euz forz petra a vezo lavaret din da ober.\n— Te, eme ar vamm, a zo kalz re iaouank c’hoaz evit mont keid all dioc’h ar gear ; sad’ aze n’es peuz nemet eiz vloaz c’hoaz. — N’eus forz, va mamm, va list atao da vont ma vezo gwelet ha ne rinn ket gwelloc’h evit va breudeur; evit c’hoant ober am beuz. — Penaoz e rafez-te, Laouik, ker bihan ha ken dister ha ma’z oud ? — Gwir eo, va mamm, ez ounn bihan ha dister, evelato arabad eo d’e-hoc’h lavaret n’ounn ket den a-walc’h evit mont di, rak ar re vihan a c’hell aliez kaout penn ha kaloun kement hag ar re vraz, ha muioc’h zo-ken a-wechou. N’eo ket lavaret a zo a-walc’h er bed-man, ober a zo gwella, ha me, va mamm, a rank mont, ha pa ne ve nemet evit diskouez n’ounn ket eur gaouiad. — Mad ! mad !, eme ar vamm, pa fell d’it mont war-lerc’h da chans, kea, Laouik ; Gwell eo d’it ive marteze evit choum ama da vervel gant ann naoun.\nSetu Laouik neuze o kimiada dioc’h e vamm hag e vreudeur, hag enn hent, err war-n-han, endra c’helle ar paotrig keaz. Eunn tamm bara du a voa eat gant-han ivez e korn he c’hodell evel gant e vreudeur. Kerzet a ra brema dre ann hent ma voa eat Paol ha Bastien ; kaer avad en devoa astenn gant tiz e zivesker bihan ha skei mibin gant he zaou droadik enn hent, e voe pelloc’h o vale evit na voa bet he vreudeur. En em gaout a reaz evelato gant ar maner, noz-du anezhi, ha ker skuiz ouspenn ma voa bihan. Ne c’hellaz ket tizout na tost zo-ken beteg morzol ann nor. Petra a ra neuze Laouik ? Kregi enn he votez-prenn ha darc’hai gant-hi da c’hervel unan bennag. Ar plac’h a ziredaz d’ann or hag a voe mantret o welet eur paotrik ker bihan all. — Petra a glaskez, bihanik, eme-z-hi ? — Beza lojet, m’ho-pefe ar vadelez. — Kredi a rann e vezi. Deuz atao ebarz, me a ia da c’houlenn digant va mestr. — Hou-man, eat d’al laez, a lavaraz d’ezhan : — Ouz traon du-ze ez eus eur paotrik bihan ha iaouank flamm a zo deut da c’houlenn digor. — Gortozit, eme ann aotrou, ma’z inn va-unan da welet petra eo. — Hag hen ha diskenn ; ha pa welaz Laouik ec’h anavezaz raktal e voa eur paotrik mad. — Plac’h, eme ann aotrou, kenta a zo da ober eo rei d’ezhan da goania gwella ha ma c’hellot, rak ezomm braz en deuz ar paourik keaz, me wel ! Ha pa vezo debret mad he goan gant-han, e kasot anezhan d’he wele, rak skuiz eo ivez hag ezomm da ehana a dle da gaout. — Ar plac’h a reaz affo kemend en devoa lavaret ar mestr d’ezhi. Laouik a zebraz natur he goan en eur drugarekaat Doue hag ann aotrou a voa ker mad oc’h ar re vihan. Eat d’he wele, ar paotr a zelle enn-dro d’ezhan hag a gave ebad beza gourvezet eno e-touez ar plunv. — An aotrou-ze, eme-z-han, a zo pinvidik-mor, evit doare ; gwell a ze, rag mad eo ivez oc’h ar re baour, ha me a gav d’in e ra mad ann aotrou Doue rei danvez d’ar re a zo truezuz ha karantezuz oc’h ar re reuzeudik. E-pad ma troe ann traou-man war e spered, gwella ma c’helle, Laouik en em roaz da gousket ha ne zihunaz ken na voe antronoz vintin. Dioc’h-tu ar paotr a ra eul lamm er-meaz, en em wisk hag ouz traon.\nPa’z eaz Laouik er gegin, edo eno ar plac’h, ar pod gant-hi war ann tan. — Bremaik, eme-z-hi, e rankann mont da gerc’heat keuneud. — Da beleac’h, eme Laouik. Lavarit d’in, ha me a gerc’ho deoc’h. — Aze emint er porz, gwelet a rez, eme-z-hi enn eur ziskuez d’ezhan. — Mat eo, Me a ia da gerc’had kement hag ho pezo ezomm, ha pa ve da garga toull ar geuneudok e ve. — Ma voe laouen ar plac’h ; na petra ’ta !\nPa voe echu al labour-man gant Laouik, e c’houlennaz oc’h ar plac’h petra e devoa c’hoaz da ober. — Pa c’houlennez, va faotr, eme-z-hi, aze ez eus bouteier-ler ha dillad louz da gempenn, mar kerez. — Deut anezho d’in, eme ar paotr, ma welinn. Hag ar plac’h ha rei ar bouteier hag ann dillad, a lavare da Laouik. — N’eo ket diez, eme-z-han, ann traou-ze da netaat. — Gra, va faotrig, pa fell dit. — Ha setu Laouik dioc’htu da staga gant he labour ; hen ober a reaz hag ober mad zo-ken heb beza pell c’hoaz, rak he-ma, pa rea eunn dra, n’eo ket ober ann neuz eo a rea. Setu ma plije kennan d’ar plac’h.\nAr mestr a ziskennaz eur pennad goude d’ar gegin hag a c’houlennaz oc’h ar plac’h : — ac’hanta ! penaoz e kavit-hu ar paotr-man ? — He-man, eme-z-hi, n’eo ket tamm ebed hevel oc’h ar re all a zo bet ama ; ar re-ze a voa traou didalvez e-skoaz he-man, petra-bennag ma voant kosoc’h, brasoc’h ha galloudusoc’h evit-han. Sad’ aze ez eo bet o kerc’hat keuneud din leiz ar geuneudok hag en deus kempennet e berr amzer ho poutou hag ho tillad d’e-hoc’h ; eur paotr euz ar re genta eo, ha mar kendalc’h enn eur vrasaat, e vezo eunn den anezhan, hag eunn den euruz c’hoaz, a zo gwell. — Kredi a rann, eme ann aotrou, evit ann tres a zo war-n-han. Plijout meurbed a ra d’in ivez ; grit stad anezhan muia ma c’hellot, hen derc’hel aman a rin pelloc’hik evit ar re all da welet.\nA-benn tri dervez goude, ann aotrou a c’houlennaz oc’h Laouik, a gleve o kana en eur labourat : — Asa, va faotr, n’em beuz lavaret netra e-bed d’id c’hoaz ; ha c’hoant az peuz da choum ama gan-en evit kaz va azen da vale pa vezo red ? — Ia avad, aotrou, ha mar fell d’e-hoc’h derc’hel ac’hanoun, ha pa ne ve nemet evit va boed, e venn laouen. Me n’ounn ket braz c’hoaz ha dre-ze n’ounn ket kennebeud evit ober gounid kalz ; va boed a ve a-walc’h da gaout. — Ne d-eo ket, eme ann aotrou ; me a ro atao kant skoed c’hobr d’ar re a zervich ac’hanoun e-pad bloaz hag e-pad eunn dervez. Kant skoed as pezo eta, ha boetet ha gwisket e vezi ouspenn. Evit kement-se n’es pezo da ober nemet mont gant va azen er-meaz ha lezel anezhan da vont el leac’h ma karo hep sacha morse war he benn. Goude warc’hoaz ez i gant-han da ober eunn dro ; gra da bak a-benn neuze.\nDeut ann deiz da vont, ann aotrou a ro da Laouik ivez, evel enn devoa roet d’he vreudeur, eur bara gwenn, eunn tamm kig-moc’h hag eur voutaillad win. — Kalzik a draou a roit d’in, aotrou , eme ar paotr. — N’es pezo ket re, rak marteze ann azen (skuiz pell a zo en e graou), ne zistroio ket enn deiziou kenta-ma d’ar gear. Dre-ze, ez eo red ez pe boed da zibri enn hent, mar c’hoarvezfe d’ann azen choum pell da ober e dro. — Pa fell d’e-hoc’h, aotrou, me a ia d’ho c’has gan-en. — Ia, kas anezho gan-ez, ha gant a ri, diwall a-vad oc’h ar pez am beuz kemennet dit. — Kit atao, aotrou ; ne rinn ket. Bezit heb aoun rag ann dra-ze, rak ha pa dlefenn koll va buez, e vezo great hervez ho lavar. Kenavezo, aotrou, eme Laouik, a lammaz, en eur c’hoarzin war gein ann azen hag a ieaz ac’hano raktal.\nSetu breman ann azen o vont atao heb ehana morse, ha Laouik war he gein a gane hag a zute beb eil, o leuskel anezhan da vont. Kaloun hor paotr a dride enn e greiz o klevet dre ma zeu al laboused o kana ivez a-zioc’h he benn. Ann amzer a voa kaer, ann heol a bare kel lugernuz oc’h ann douar, ma lavare Laouik ennan he-unan : — Me a vezo euruz brema eur pennad mad, hag atao, gwella zo, a gredann, o veza m’am beuz kavet eur mestr euz ar re wella ; eaz eo ober hervez a lavar, ha pa ve diez, ober a rinn ; paeet ha bevet mad ounn gant-han, perag eta neuze ne zentfen ket out-han ? Al laboused bihan a glevann o kana n’ho deuz ket muioc’h evidoun-me ; nebeutoc’h a draou o deuz zoken, hag evelato ez int laouen hag e trugarekaont Doue. Evel-d-ho a dleann da ober hag ober a rinn.\nEnn eur lakaat ann traou-man ha kalz a draou all war e spered, Laouik a voa en em gavet gant ann den koz kroummet war-zu ann douar hag eunn druez he welet, ker koz ha ker paour ha ma voa. — Eunn tamm bara, enn hanv Doue, mar be he madelez, va faotrig ? — Ia avad, eme Laouik, bez’ ho pezo, rak me n’am beuz ket ankounac’haet ez ounn bet paour hag em euz bet naoun d’ar c’houlz ma’z edoun e ti va mamm, o veva diwar ann aluzenn. Neuze e kavenn mad bara ar gristenien ho deveze truez ouz-in hag oc’h va mamm.\nEndra ma lavare Laouik, ann azen a voa choumet a-zav. Ar paotr a grog enn he vouchenn hag a ziskolp eur pennad mad anezhi da rei d’ann den koz. Rei a reaz d’ezhan c’hoaz eur peziad mad euz e damm kik hag eur banne sounn a win. — Bennoz Doue war da benn, paotrik bihan, eme ann hini koz o vont kuit. — Trugarekait ive va mestr hag ann Aotrou Doue, eme Laouik. Doue en deuz roet peadra d’am mestr, ha va mestr en deuz roet d’in-me, gant e galoun vad, ar bara, ar c’hik hag ar gwin ho peuz bet lod anezho. — Hag ann azen enn hent adarre, ha war he gein Laouik o kana a-bouez e benn evel eul laouenanik. Ne voa ket eat pell ac’hano ma voe souezet, a-greiz kana, o welet edo he vara hag e win enn o bez evel araok. Distrei a ra da zellet war e lerc’h, hag o welet ann den koz troet e gein gant-han o vont kuit goustadik, Laouik a c’halvaz anezhan da zond d’he gaout : — Deut ama, den koz, eme-z-han, ha me a roio c’hoaz eunn tamm all d’e-hoc’h, rak bez’ em eus aoun eo bihan ann tamm ho peuz bet. — An hini koz a zistroaz hag a lavaraz d’ar paotr : — Bennoz Doue d’id, va faotrig, A-walc’h am eus bet digan-ez. Kea gant da hent ; en em gaout a ri el leac’h ma’z oud bet kaset gant da vestr, mar peuz fisianz e Doue. — Eo da, eme ar paotr Laouik. Fisianz am eus e Doue, fisianz n’am c’haso ket da goll gant va azen emichans.\nNe lavare ket a c’haou, evel a vezo gwelet diwezatoc’h.\nAn azen a gendalc’he da vont goustadik ha war e ourzik evel araok, heb dale e neb leac’h. A-benn ma voe bet eur pennad o vale er c’hiz-man, ec’h en em gavaz enn aot, ha Laouik diwar he gein a zelle hed-ha-hed ar mor oc’h ober ann dro d’ann douar evel eur c’helc’h braz ha ledan. — Nemet Doue, eme-z-han, den ne oar pegen doun eo, hag evelato, war a lavare va mestr d’in, en deiz all, ne d-euz greunenn dreaz enn-han na d-int anavezet gant Doue, ha mar karfe, na vent galvet gant-han dre o hano. Doue, a lavare c’hoaz va mestr d’in, a wel ar re vihan koulz hag ar re vraz ; penaoz goude ne ve ket a fisianz enn-han ?\nKrog e spered doun en traou-man, Laouik n’en devoa ket taolet kalz a evez oc’h he azen. he-man a voa diskennet en aot hag a voa o vont er mor, pa zeuaz ar paotrik enn-han he-unan : — Va azen, evit doare, eme Laouik, en deus c’hoant en em walc’hi ; evel a garo e raio, ha pa falvezfe d’ezhan treuzi ar mor zoken mar kred ez eo kre a-walc’h. Me a laosko anezhan da vont hep kaout aoun ; derc’hel mad d’ezhan a rinn avad rak hep-d-han n’ounn ket den ac’hanoun va-unan (a beleac’h e venn !) da vont keid all. Lavaret ez euz d’in e voa arabad sacha war e benn, ha sacha ne rinn ket, rak mar bez beuzet me a vezo ivez.\nSetu breman ann azen eat doun er mor ; neunv a ra, ha Laouik sonn war he gein, a grog stard enn e voue : — Kea atao, va azen, el leac’h ma fell d’id mont, ha ken na vezi skuiz. evid-oun-me, me az lezo da vont. — A-benn eur pennad ma voa al loen o neunv, e kavaz d’ar paotr ec’h izelea ann dour dindan-han ; hag ober a rea evel a grede, rak se ne voe ket pell ma welaz ann azen o vale war eunn hent braz e-kreiz ar mor a zigore dre ma’z ea hag a zerre war e lerc’h. Laouik a voe mantret gant kement-man, hag a lavare enn e spered : — evit doare, ann azen-man ne d-eo ket evel al loened all, pa faout ar mor enn he raog evit ober eunn hent d’ezhan. — Neuze hor paotr a zell piz dra ma’z ea hag a wel, a-benn eur pennad mad, eur pez rod vraz, brasoc’h evit rod eur vilin, o trei gant err war ann hent hag enn-hi tachou lemm, aotennou, kountellou, begou filsier hag a bep seurt binviou da drouc’ha. — ’M-eus aoun, eme Laouik, ne d-aimp ket pelloc’h, rak mar d-a ann azen evit tremen enn tu all d’ar rod-ze, e vezo trouc’het a-besiou ha me ivez gant-han. mad ! n’euz forz a ze, mar d-a ebarz, me a ielo ive, hag, evel a garo Doue, a vezo ! — Hag ann azen heb distrei tamm diwar he hent ha mont atao etrezeg ar rod vraz. Dre ma tosta, ar rod a dro gant muioc’h a err, hag ann azen en em gaout gant-hi ha mont war he benn e-kreiz ar rod a dro gwaz eget biskoaz, hag a bik anezhan enn he vruched, enn e dalier hag enn e zivesker, ha Laouik ivez enn e benn, enn e skoaz hag enn e zivreac’h. Evelato ne voe ket braz ar boan ho devoe ho daou, rak ann tachou, aotennou hag all, a dorre dre ma stokent enn-ho, heb ober, koulz lavaret, drouk e-bed d’ezho. — Mad eo, eme ar paotr. Me gave d’in e vijenn bet lazet ama, ha padal n’ounn ket bet toullet gwasoc’h eget gant beg eur spillenn pe eunn nadoz. he-man, ann azen man, a oar gwelloc’h evid-oun-me petra eo ar rod-man, evit doare ; ha c’hoaz e lavar ann dud ez eo ann ezen loened sot. Evid-oun-me, ne zavinn ket gant-ho hiviziken war ann dra-ze, rak me wel ervad, gwella em beuz da ober, eo leuskel atao va azen da vont d’al leac’h ma karo. — Ne voant ket eat gwall bell ac’hano ann daou-man, ma klevaz Laouik iud ha kri fors ; sellet a ra enn-dro d’ezhan hag hen ha gwelet eunn den, e viz gant-han enn tan. Krial a rea ma voa spountuz e glevet. Pa voe deut ar paotr war-nez rei da glevet d’ezhan, e lavaraz : — Perak, mar ho peuz-hu kemend a boan, e talc’hit ho piz enn tan ; Tennit anezhan kuit. — Ann den ne lavaraz grik, nemet iudal atao : — Diotoc’h e rank beza hen-nez evit va azen me, eme Laouik o vont kuit. Ma vijenn-me bet enn he leac’h, me n’am bije ket lakaet va biz enn tan !\nGoude ann dra-man, marteze war-n-hed eunn hanter-leo ac’hano, Laouik a welaz eunn den all e-kreiz ann tan war greiz e gein, kroazet e zaouarn gant-han hag o c’hoarzin etrezek ann nenv. — Sad’ ama eur vro avad, eme Laouik, hag a zo traou burzuduz enn-hi ; a-hont eunn den hag a gri fors, ha n’euz nemet eur biz d’ezhan enn tan ; hag ama eunn den all a zo gourvezet e-kreiz eunn tantad-tan hag a c’hoarz etrezeg ann env. Biskoaz kemend-all !\nEnn eur zonjal enn traou-man hag epad ma laboure stard spered Laouik da c’houzout petra voant, ann azen a voa en em gavet dirak eul lannek vraz a voa ebarz eur pez bandennad saout ha kel lard, mac’h heje ar c’hik out-ho, ha koulskoude el lannek-ze ne voa enn-hi d’ar zaout da beuri nemet koz tammou bruk treud, ha rouez c’hoaz ; goloet e voa penn-da-benn a vein hag a gerrek. Ar zaout evelato a voa lard-toaz evit eur c’henaouad-bennag a gavent eno. — Bro ar burzudou a zo aman, eme Laouik ; kement tra a welann a-zeou hag a-gleiz am laka mantret. Me glaoustrfe ne dremen ket kalz a dud dre ann hent-man.\nPelloc’h eunn draik bennag, ar paotr a welaz enn eunn draonienn eur pez bagad saout all, hag ar re-man treut-kaign, evit-ho da veza enn eur prad mad ha ken huel ar geot enn-han, na welet ket divesker d’ar zaout. Ken treud ha ker signac’h e voa ar zaout, m’en em lakeaz Laouik da c’hoarzin o welet anezho oc’h heja gant ann avel ; ne oant, evit lavaret mad, nemet eur spez a zaout.\nLaouik a lakea enn e spered ar vagad saout-man e-kever ar re genta, hag e voa nec’het ha nec’het, a c’hellit kredi, gant saout lard enn eur warennad vein, ha saout treut enn eur prad mad. — Dindan ann dra-man, eme-z-han, e tle beza kuzet eunn dra-bennag hag a zo enn tu-all d’am spered, rak n’ounn ket evit dont a-benn da anaout petra eo.\nWar gement-se, ann azen ne choume ket a zav ; mont a rea atao war he ourzik hep choum da zellet e neb leac’h ; evit doare n’en devoa ken preder nemet mont gant e hent. Laouik, hen avad, ken touellet gant ar burzudou a wele, ne dize ket kaout naoun, leun e gof gant ann traou a wele ; n’enn devoa bet na sonj nag amzer da zibri tamm abaoue ma voa eat euz ar gear.\nGoude beza bet evel-se eur pennad brao o pleustri diwar-benn ar zaout lard hag ar zaout treut, ec’h en em gavchont, ann azen ha Laouik, dirak diou garrek vraz o tont d’en em steki ann eil oc’h eben evel daou vaout oc’h en em ganna pe o tourtal ; tan a strinke diout-ho evel dioc’h diou gurun o strakal. — Allaz ! eme Laouik, mar d-a va azen beteg eno da glask tremen e vezo great hor stal d’e-omp hon-daou ; evelato, red eo kaout fisians e Doue. Beteg-hen omp en em dennet brao eus a gement zo c’hoarvezet gan-e-omp, hag aman ez aimp brao ivez emichanz heb nemeur a boan. Ann diou garrek en em stoke atao war ann hent hag ann azen a iea ivez atao etrezek enn-ho evel pa ne vije bet netra dira-z-han. Penn ann azen a ia e-kreiz etre-z-ho, hag e gorf goude beteg e lost a voe paket (eur pouchad anezhan) ken a zivogedaz eunn draik enn tan diout-han, darbet d’ezhan kregi ebarz.\n— Poent e voa tremen, eme Laouik, ha ma vijemp-ni bet paket e-kreiz, e vijemp bet friket evel silzik maout ; evit doare n’omp ket en em gavet c’hoaz, rak me wel a-hont eur pez pont da dremen ; ken huel hag eur menez eo, ha dindan-han eur volz vraz o terc’hel anezhan klok ha sounn.\nDre ma tostaent oc’h ar pont, Laouik a zelle, ha kaer enn devoe ne wele ken hent da bignat nemet deresiou sounn ha ker striz ouspenn c’hoaz m’en divije bet eunn den e-unan beac’h o tremen eno. — Birviken eme-z-han, ne d-aio va azen dre ann deresiou-ze d’ann neac’h, ha koulskoude n’euz hent all e-bed. N’eus fors, mar marv aman, me a raio ivez. evid-oun-me, ne ziskroginn ket anezhan hag her lezo da vont d’al leac’h ma troio enn e benn.\nP’en em gavaz ann daou-man e traon ann deresiou, ann azen a zavaz he dreid araok evit pignat war ann derez kenta. Darbet e voe d’ezhan koueza, panefe ma c’hellaz kaout harp d’he zaou droad adre e gwask eur mean-ben a gavaz eno. Neuze ann azen a zao adarre e dreid araok evit pignat hueloc’h. Sevel a ra pep tro hueloc’h-huela, ha Laouik, krog stard enn he voue, a zao d’he heul, enn eur lavaret d’ezhan : — Beac’h war-n-oud, va azen ! Enn em gaout a raimp ! — Pa en em gavchont war-laez, al loen keaz a voa skuiz-maro ha beac’h enn devoa o tenna e alan. Evelato ne chomaz ket tamm a-zav da ehana. Eno breman Laouik a glev eur ganaouenn gaer evel n’en devoa klevet biskoaz. — Petra eo ar c’han-ze, eme-z-han, ne welann den koulskoude war-dro aman. — A-benn eunn hanter-heur vale goude, ez ejont enn eur c’hoat ; ar gwez a voa huel ha bodennek a-ziouc’h ho fenn, ha disheolia a-bell a reant tro-war-dro. Laboused euz ar re gaera, ruz, melen, gwenn ha glaz, a nije enn dro d’ezho, enn eur gana ker koant ma voa eunn dudi o c’hlevet. Dreist kan ar re-man e kleve Laouik mouesiou all kaeroc’h c’hoaz, ma vije lavaret e voant elez ar baradoz o kana hag o c’hoari war o zelennou.\nAnn azen a valea atao pa en em gavchont e penn eur vali hirr-hirr, ha Laouik a wel eno eul letonenn vraz hag enn-dro d’ezhi eur c’hael spern-gwenn ker stank, ne vije den evit lakaat penn he viz enn-hi hep beza toullet gant ann drein. Ne voa eno hent all e-bed da vont pelloc’h, ha red mad e voa treuzi ar c’hael spern-ze pe zistrei enn-dro. Mad ! ne d-eo ket traou a seurt-ze eo a zalc’h ann azen a-zav. He-man a ia atao, ha pa voe tost d’ar c’hael spern hag harp out-han, ar c’hael a zigor o plega a bep tu hag heb he doulla tamm e-bed.\nPa voe al loen-man en em gavet eno e-kreiz al letonenn, e choumaz krenn a zav hag en em lakeaz da beuri. Setu Laouik neuze ha diskenn diwar he gein, dre ma welaz n’en devoa ket da vont pelloc’h. Ne voa ket diskennet mad a-veac’h, ma welaz astenn eunn dousier dira-z-han, ha war-n-ezhi peadra d’ezhan da zibri ha da efa. Ne wele o tegas ann traou-ze nemet eunn dourn hag eunn hanter-vreac’h gwenn-kann. Ar burzud-ma a lakeaz Laouik nec’het. Naoun enn devoa hag evelato ne grede ket kalz dibri, ha, m’oarvad, n’enn divije debret tamm, anez ma tilammaz enn e spered ne dlie ket beza fall d’ezhan dibri eunn dra-bennnag, pa wele ann azen e-unan o peuri. Neuze Laouik a stagaz gant-hi, a zebraz hag a efaz gwalc’h e galoun, na petra ’ta ?\nAnn azen ; pa voe leun e gof, a c’hourvezaz da ehana. Ne voa ket eur zouez, rak skuiz e tlie beza goude eur pennad hent evel enn devoa great. Ar paotr Laouik a reaz ivez evel ann azen hag en em astennaz eno war al letoun. Evelato pa gavaz d’ezhan e voa diskuiz a-walc’h he-unan hag e tlie e azen beza evel-d-han, e lavaraz Laouik d’he azen : — ac’han ’ta, va azen, mont a reomp adarre. — Al loen, pa glev, a zao Dioc’htu enn e zav, hag ar paotr a lamm war e gein adarre. Neuze avad, e-leac’h mont araok evel enn devoa great beteg-hen, ann azen a zistro war e c’hiz dre ann hent ma voa eat di, hag en em gaout a rejont o-daou er gear ; goude tremen penn-dre-benn dre ann hent ho-devoa great evit mont.\nPa voent eat e porz ar maner, Laouik a ziskennas, a gasaz he azen d’he graou hag a ieaz war-eeun d’ann ti. Lavaret a reaz d’ann aotrou, a voa oc’h e hortoz : — Setu-me distro, aotrou, great am beuz evel ho poa lavaret d’in, ha laosket ann azen da vont el leac’h ma kare, hep biskoaz sacha war e benn. — Mad as peuz great, eme ann aotrou ; breman pa’z oud distro, lavar d’in e pe leac’h oud bet ? — E feiz avad, aotrou, ne c’houfenn ket lavaret d’e-hoc’h petra eo ar vro-ze am beuz gwelet, rak dre ama n’euz bro e-bed hevel out-hi na tost zoken. — Mad, eme ann aotrou ; ma n’oud ket evit lavaret d’in petra eo ar vro-ze, lavar diana petra as peuz gwelet, rak emichans es-peuz gwelet eunn dra-bennag enn da dro ; n’oud ket dall ha n’es peuz kennebeud, m’oarvad, serret da zaoulagad ivez. — Nann avad, aotrou, ha traou a-walc’h am beuz gwelet, traou e-leiz ha ker burzuduz, ma’m-beuz klasket anaout petra voant, ha kaer am beuz bet klask gwella ma c’hellenn, n’ounn ket bet evit gouzout netra. — Mar kerez lavaret d’in petra eo ann traou-ze, me marteze a c’hello rei da anaout d’id petra int.\n— Da genta, eme Laouik, eo eat ann azen er mor, hag a-benn eur pennad goude, ar mor a zo bet izeleat dindan he dreid hag ann azen enn deuz kavet eunn hent da vale. — Ar mor-ze, eme ann aotrou, a zo ar bed-man, hag ann hent-ze a zo hent buez ann dud war ar bed. — Goude, eme ar paotr, hor beuz bet kavet eur pez rod vraz hag a c’holoe ann hent, hag enn he c’hreiz lammennou kountellou e-leiz, aotennou, tachou ha filsier, ha traou all lemm pe lemmoc’h a bep seurt anezho. Dre greiz ar rod-se omp tremenet hep kaout kemend a boan evel a gave d’in hor bije bet. — Ann dra-ze, eme ann aotrou, a zo ar penn kenta da vont d’ar baradoz. — Goude ar rod vraz-ze, eur pennad mad enn tu all, em beuz klevet kri forz ha iud gant eunn den, eur biz d’ezhan hepken enn tan. Enn eur dremen em eus lavaret d’ezhan tenna he viz kuit ha n’enn divije ken a boan. — Ne voa ket heb abek e krie er c’hiz-se, eme ann aotrou ; ann den-ze a iea d’ann ifern, ha kaer enn divije sacha, ne vije ket bet evit tenna he viz ; barnet e oa ha barnet mad ; goude he viz e tevche he vreac’h, hag he gorf a-bez da ziveza. — Pelloc’hik ac’hano, eme Laouik, em beuz gwelet eunn den all war greiz he gein enn tan hag o c’hoarzin evelato enn eur zellet oc’h ann env. Gant ann daou zen-ze ounn bet nec’het eur pennad mad. — He-man, ann diveza-man, a lavaraz neuze ann aotrou, a voa er purgator hag a wele Doue ac’hano. Fisians en devoa e torrje nerz e boaniou hag ez aje da ziskuiza d’ar baradoz. — Ac’hano ez ounn bet souezet adarre o welet eur pez bagad saout lard-kuill evel toaz e-kreiz eur waremm goloet a vein hag a rec’hier, ha ne voa enn-hi nemet koz bruk d’ezho da beuri, hag eur pennad ac’hano, enn eur prad goloet a c’heot flour, eur vandennad saout all a voa treud-eskern ha ken diskarn, mac’h hejent gant ann avel war o zreid ; beteg ho c’hof edont koulskoude er boed. Gant ann dra-ze eo bet gwall dregaset va spered, ha biskoaz, kaer am beuz bet, n’ounn ket bet evit gouzout petra a voa. — Ar rumm saout lard kenta, eme ann aotrou, a zo skouer ar re baour war ann douar, evito n’ho deuz kouls lavaret, netra da zibri, nemet a-wechou tamm ama, tamm a-hont ; evelato laouen bepred enn ho stad, ez int lard, da lavaret eo ez eo eaz o spered gant ar pez a zo roet d’ezho gant Doue. Ne c’hoantaont ket kaout madou ar re all, gant gras Doue ho deuz a-walc’h. Ann eil rummad saout treut avad a zo skouer ar re fall ha pinvidik ; beteg o c’hof emint e-kreiz ar boed hag evelato ho spered ne d-eo ket eaz gant ar pez o deuz. Seul-vui o deuz, seul-vui o deuz c’hoant da gaout.\n— Ac’hano, eme Laouik, ez ejomp hag e valejomp pell amzer heb kaout netra, ken n’en em gavchomp gant diou bez karrek vraz oc’h en em dourtal war greiz ann hent, eunn trouz braz hag eunn dregern gant-ho, m’ho c’hlevet a bell bro. Pa en em stokent, e strinke diout-ho luc’hed ha tan, ha mein, ma voa eur spount tostaat out-ho. Ann azen a ieaz d’o c’haout evelato. Beac’h e voe d’ezhan mont e-biou ha d’in-me ivez, rak bek ha lost a voe paket etre ann diou garreg. Lavarit d’in, aotrou, me ho ped, petra eo ann diou garreg-ze ? — Ar re-ze a zo da zaou vreur eat d’ann ivern ; ne reont eno nemet en em ganna. — Goude, eme Laouik, hor beuz ranket tremen dreist eur pont huel savet war eur volz vraz, biskoaz ne weljoun bolz evel houn-nez. Gwasa a voa eo ne voa da bignat war-n-ezhi nemet deresiou ken enk ka ker moan, ma voe tost d’ann azen diruilla diribign d’ann traon ne c’houfenn lavaret ped gweach. Evelato e c’hellaz goude kalz a boan tizout ar c’hreac’h, ha goude e tiskennaz, me atao war e gein. — Ann hent-ze striz, diez hag huel, a zo ann hent tosta da zor ar baradoz, eme ann aotrou ; poan a ranker da gaout evit mont di, ha n’eo ket ann holl evit pignat eno, evel az peuz gwelet. Meur a hini, pa vezo pignet eur pennad mad, a ziruill ouz traon, ha goude n’ho deuz ket ar galoun da bignat adarre ; klask eunn hent all a reont ha ne gavont nemet hent ann ifern. — Diskennet ac’hano, eme ar paotr, e klevjoun goude eur ganaouenn gaer, hag ez eaz va azen dre eur vali gwez kaer (ar re gaera am beuz gwelet biskoaz), da eul letonenn vraz, eur c’hae spern gwenn enn-dro d’ezhi. Ar spern a voa ker stank, ne vije ket evit lakaat penn ar biz ebarz heb beza toullet gant ann drein. Evelato, ann azen, Dioc’htu ma voe tost, a lakeaz he benn e-touez ar spern hag ar c’harz a zigoraz evit lezel anezhan da dremen eno. Pe voe eat ebarz, e choumaz a-zav hag en em lakeaz da beuri. Neuze e tiskennjoun diwar e gein, ha me gwelet eur vreac’h hag eunn dourn gwenn o tont hag oc’h astenn eunn dousier a zira-z-oun ha war-n-ezhi a bep seurt traou mad da zibri ha da efa. Ha me naoun d’in, e voenn lent da genta ; evelato e tebrjount goude-ze hag ec’h ehanjoun gourvezet war al letonenn, ann azen em c’hichenn. Goude dibri ha diskuiza eur pennad, e tistrojomp hon-daou enn dro, dre ann hent ma voamp eat ; ha setu ni en em gavet evel a welit. Breman, aotrou, ho peuz klevet gan-en kement hor beuz gwelet.\n— Ar vali gaer-ze az peuz gwelet hag al letonenn vraz se a voa eur c’hael spern gwenn enn dro d’ezhi, a zo, evel ma lavarfen d’id, a-zindan ar baradoz ; ann dourn hag ar vreac’h wenn a zo dourn ha breac’h eunn eal, hag ar pez az peuz debret a viro ouz-id da vervel, da lavaret eo, da vont d’ann ifern.\n— Breman lavar d’in, eme ann aotrou, pegeit a zo, a gav d’id, abaoue ma’z oud eat ac’hano ? — Ne ouzounn ket, aotrou ; marteze ez eus eur pemzek dervez-bennag pe ouspenn. — Evit doare, ne d-oud ket bet enouet enn hent ? — Nann avad, rak traou a-walc’h a gavenn d’am dizenoui ; n’am beuz ket kavet tamm hir ann amzer. — Mad ! koulskoude ez euz hirio daou vloaz ha kant abaoue ma’z oud bet eat kuit ac’hann. Da vamm a zo maro hag a zo pardonet gant Doue ; er baradoz ema. Te a vevo c’hoaz eur pennadik, ha goude ma vezi maro, ez i da gaout da vamm d’ar baradoz es peuz gounezet o senti ouz-in, rak ann hini na zent ket oc’h e vestr pe oc’h Doue a zo mestr ann holl, a zo eunn den kollet.\nBreman e ouzoud ervad petra eo kement as peuz gwelet enn da hent. Koulskoude e kav d’in n’es peuz lavaret ger diwar-benn ann hini koz a voa en em gavet gan-ez enn hent a-dost aman. — Nann, aotrou, gwir a lavarit. — Mad ! hen-nez, ann hini koz-ze ha me, ne d-omp hon daou nemet unan. Ar pez as peuz bet roet d’ezhan, as peuz roet d’in-me, hag, hervez a welez brema, ar pez as peuz great ne d-eo ket bet kollet evid-oud.\nGoude klevet ann traou-man gant ann aotrou, Laouik, beteg eno choumet evel eur paotr iaouank-flamm, a zeuaz da veza eunn den enn eunn taol, hag eunn den koz zoken, pa en devoa neuze dek vloaz ha kant, rak eiz vloaz en devoa pa en em gavaz da genta e ti ann aotrou-man a voa ann Aotrou Doue he-unan.\nLaouik a varvaz eno hag he ene a voe kaset gant ann elez rak-eeun d’ann envou.\nAdtapet diwar « https://br.wikisource.org/w/index.php?title=Ar_paotr_Laouik_hag_ann_aotrou_Doue&oldid=80926 »\nKemmoù diwezhañ degaset d'ar bajenn-mañ d'an 24 Kzu 2015, da 10:07.


Dont a ra ar ger ki eus ar c'heltieg *cū, cunos. En heniwerzhoneg e veze graet cú (genitiv con) eus ar chas hag ar bleizi. Soñjal da skouer e Cúchulainn (da lâret eo ki ar gov) pe e Conamail, heñvel ouzh ur bleiz (diwar *cuno-samalis). E kembraeg, e kerneveureg e kaver ar furm ci, heñvel ouzh ar brezhoneg ki. A-hervez e teufe ar c'hembraeg ci eus *cü < hengeltieg *cū. Dont a ra al liester cwn, damheñvel ouzh ar brezhoneg kon, eus *cunes.\nKon eo al liester kozh a gaver e anvioù-tud keltiek (Konwoion, Kongar, Konveur ...), chas a vez lavaret bremañ, deuet diwar ar ger gallek chasse. Anvioù all zo bet savet diwar ar ger ki evel Tangi ha Konan.\nAdtapet diwar « https://br.wikipedia.org/w/index.php?title=Ki&oldid=1828815 »\nDernière modification le 14 C'hwe 2019, à 21:44\nKemmoù diwezhañ degaset d'ar bajenn-mañ d'an 14 C'hwe 2019, da 21:44.


Pajenn:Perrot - Bue ar Zent.djvu/216 - Wikimammenn\nPajenn:Perrot - Bue ar Zent.djvu/216\nKoulskoude, ar vrud anezan a yeas dre ar vro, ha menec’h a deuas da c’houlenn bevan dindan e urziou. Ar re gentan a deuas avat, hen c’havas re striz hag a dôlas, eun devez, ampoezon en e win ; a drugare Doue, Beneat, arôk evan, a reas sin ar groaz war ar weren, ha houman a faoutas dustu etre e zaouarn.\nWar-lerc’h an dra-ze, menec’h-all a deue bemde d’e gaout ; sevel a reas daouzek manati evite. Digeri reas ive eur skol, a deuas enni holl vugale tudchentil Rom. Ac’hane, ec’h eas gant e venec’h da chom da Venez-Kasin. Eno, en amzer goz, e oa bet eur gêr, a chome an dismantrou anezi, gant templ Apollon, zoken, en e zav.\nEn kreiz an dismantrou-ze, Beneat a zavas e vanati, a deuas da vezan brudet dre ar bed holl. Er bla 529, e savas e reolen evit e venec’h ; pevarzek vla goude, oa anavezet dre an Europ a-bez ; er bla 595, e oe kavet mat gant ar pab Gregor-Meur e-unan.\nKoulskoude, an drouk-spered a glaskas dalc’h-mat enebi outan ; mes ar zant a yee war rôk ha ne rê van ebet outan.\nEun devez, eur paourkez den a deuas da skei war dor ar manati da c’houlenn ar zant. E vabig bihan neve varo a oa gantan, hag e felle d’ezan e roje Beneat ar vue d’ezan adarre. Ar zant, o welet pegen doaniet oa an tad, a stouas e-tal ar c’horf maro, hag o sevel e zaouarn etrezek an nenv, e lavaras :\n« Otrou, na zellet ket ouz ma fec’hejou, mes ouz fe an den-man, ha roët d’ar c’horf-ze an ene ho peus lemet dioutan. »\nRaktal m’eo grêt ar bedennig-ze, korf ar c’hrouadur a gren ; Beneat a grog en e zorn hag a ro anezan d’e dad, seder ha leun a vue.\nEn Mene-Kasin, evel en Subiako, Beneat a zigoras eur skol evit ar yaouankiz diwar-dro ; sant Thomas Akin a vo, divezatoc’h, skolaer enni.\nTotila, roue ar Gothed, o vezan klevet hano anezan, a c’hoantaas gouzout hag-en a oa ken galloudus ha m’en devoa brud. Kas a reas tud e lez en e rôk d’e gaout, goude bezan gwisket e zilhad da unan aneze. P’en em gavas heman, Beneat a lavaras kerkent : « Tenn an dilhad-ze, ma mab, rak n’eo ket da re int. »\nTotila, o klevet kemend-all, a c’hourvezas gant doujanz dirak ar zant. Heman a grogas en e zorn hag a reas\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/216&oldid=140464 »


Kaozeal:Riez - Wikipedia\nUr riez oc'h ober hec'h annez? Ur vaouez eo? N'eo ket sklaer ar pennad A-wechoù e kredan e komz eus un den, a-wechoù eus an "nasion", a-wechoù all eus ar stad. Ar re o deus ijinet ar ger ne oa ket sklaeroc'h o sonj evit se?\nQropotkinin 31 Meu 2006 da 08:44 (UTC)\nTennet em eus ar meneg "gant piv?" lakaet ganit goude un droienn bennak. N'eo ket peogwir ne vefe ket ezhomm da resisaat met peogwir emañ ar menegoù-se da vezañ lakaet war ar bajenn gaozeal kentoc'h eget e korf ar pennad. --Fulup 1 Ebr 2006 da 20:39 (UTC)\nMe eo an hini en deus troet ar pennad diwar ar saozneg. Gwelloc'h e kavan ober gant riez pa vez kaoz eus un "état souverain". Stad a zo evit ar stadoù kevredet (SUA) ha marteze evit an troioù-lavar hengounel : deskadurezh-stad. Kavet e vez riez er gwask brezhonek alies awalc'h. Dizoloet 'm eus er pennad e saozneg e vez komzet gant ar wiraourien eus ar "Westfalian State", met n'on ket gwiraour. Dre ar Wikipedia e tesker meur a dra. Ma n'eo ket reizh annez, ra vo degaset ur reizhadenn. --Ch. Rogel 1 Ebr 2006 da 22:00 (UTC)\nKuzhet ganin Emglev Montevideo abalamour ma n'ouzer ket da be hini e reer dave (pemp zo bet).\nLamet ganin daou liamm etrewiki giz kozh.\nSoñjoù personel Ch. Rogel zo e dibenn ar pennad.\nUr pennad Stad zo, a gas d'an hevelep danvez er yezhoù all, pa gas Riez da bajennoù disheñvelout.\nSad Edgar (kaozeal) 5 Mae 2014 da 12:42 (UTC)\nAdtapet diwar « https://br.wikipedia.org/w/index.php?title=Kaozeal:Riez&oldid=1571143 »\nKemmoù diwezhañ degaset d'ar bajenn-mañ d'an 5 Mae 2014, da 12:42.


Loeiz XII (Bro-C'hall) - Wikipedia\nLoeiz XII (Bro-C'hall)\n(Adkaset eus Loeiz XII)\nLoeiz Orleañs, pe Loeiz XII, ganet d'ar 27 a viz Even 1462 e Bleaz (Bro-C'hall) ha marvet d'ar 1añ a viz Genver 1515 e Pariz (Bro-C'hall), zo bet roue Bro-C'hall adalek 1498 betek e varv .\nMab e oa da Charles d'Orléans, dug Orleañs, ha d'ar briñsez Marie de Clèves (1426-1487). E dad a oa niz d'ar roue Charlez V. Ne felle ket da Loeiz XI e c'hallje kaout hêred, ken e redias anezhañ da zimeziñ gant e verc'h Janed a Vro-C'hall, a oa siek a gorf; a spered avat ne oa ket.\nDont a reas da vezañ roue memestra pa chomas divugel Charlez VIII hag Anna Vreizh. Goude torret e zimeziñ e euredas gant ar rouanez intañvez kenkent ha bloaz kentañ e ren.\n2 Brezel foll\n4 Donedigezh d'an tron\nPenn Loeiz XII war ur pezh-moneiz gall e 1514\nE 1485, evel dug en ur renk uhel e kemeras penn un emsavadeg noblañsoù a-gevred gant Frañsez II, dug Breizh e-enep al lezrouanez Anne de Beaujeu, o vezañ ma oa ar roue Charlez VIII, ur minor. Trec'het e oant e Sant-Albin-an-Hiliber e 1488. Toullbac'het e oa bet Loeiz ha dug Breizh lakaet da blegañ dirak Anne de Beaujeu. Anvet eo bet an avañtur ar Brezel foll.\nPa yeas Charlez VIII da roue e oant difachet.\nDonedigezh d'an tronAozañ\nE 1498 e varvas Charlez VIII a-daol-trumm ha ne oa ket chomet bev nep bugel dezhañ ganet diwar ar rouanez Anna Vreizh. Pa oant bet plijet bezañ asamblez e kinnigas ar roue nevez Loeiz da Anna Vreizh dimeziñ gantañ. Met evit kas an dimeziñ da benn e oa ret goulenn an aotre digant ar pab, Alesant VI Borgia, a ranke terriñ e eured kentañ gant merc'h Loeiz XI. Emglev a voe etre ar roue hag ar pab. Kas a reas Alesant VI e vab Cesare Borgia da Vro-C'hall gant an aotre ken gortozet ha roet e voe dezhañ, en eskemm, un dugelezh e Bro-C'hall (dug Valentinois e voe anvet) evit e boan hag aberzhet e voe ur briñsez, Charlotte d'Albret, a voe lakaet da zimeziñ gantañ.\nD'an 8 a viz Genver 1499, ec'h addimezas Loeiz hag Anna Vreizh (1477-1514) e Naoned. Div verc'h o doe:\nKlaoda a Vro-C'hall (1499-1524), dugez Breizh (1514-1524) ha rouanez Bro-C'hall (1515-1524) dre he dimeziñ gant Frañsez Iañ (Bro-C'hall).\nRenée a Vro-C'hall (1510-1575), itron a v-Montargis, dugez Chartrez (1528-1575), dimezet e 1528 gant Ercole d'Este (1508-1559), dug Ferrara, Modena ha Reggio.\ndaou vab, ha n'ouzer ket o anvioù\ndaou vugel all, ha n'ouzer mann anezho.\nEn 1514 e timezas da Mari Tudor, priñsez a Vro-Saoz (1496-1533), merc'h d'ar roue saoz Herri VII, Kembread a orin, ha da Elesbed Plantagenêt ( pe Elesbed Evrog). bugel ebet n'o doe.\nUr mab bastard en doa bet ivez, Michel Bucy, arc'heskob Bourges (1489-1511).\nCharlez VIII Rouaned Bro-C'hall\n1498 – 1515 War e lerc'h:\nAdtapet diwar « https://br.wikipedia.org/w/index.php?title=Loeiz_XII_(Bro-C%27hall)&oldid=1810904 »\nKemm diwezhañ d'an 19 Du 2018 da 19:21\nKemmoù diwezhañ degaset d'ar bajenn-mañ d'an 19 Du 2018, da 19:21.


Ur politikour gall oa Arthur Ranc, ganet e Poitiers e 1831 ha marvet e 1908.\nE studioù eil derez a reas en e gêr c’henidik ha mont a reas da Bariz da studiañ ar gwir. E Pariz e teuas da vezañ mignon gant Jules Vallès hag Arnoult ; evelto en em ganas a enep war ar bardelloù d’an 2 a viz Kerzu 1851. Kenskrivañ a reas gant Blanqui ha Mazzini ; evit kement-se e voe toullbac’het ur bloaz e 1854. Goude bezañ kemeret perzh en ur gwall-daol e voe harluet e Lambessa en Aljeria. Tec’hout a reas en ur dremen dre Italia ha Suis. Enno e vevas betek distaoladeg 1859.\nDistreiñ a reas neuze da Bariz; enno e kenlabouras da gelaouenn Delescluze « Le Réveil » hag e hini Vallès « La Rue ». Toull-bac’het e voe meur a wech evit e bennadoù. D’ar 4 a viz Gwengolo 1870 e voe anvet maer an IXvet karter ha da c’houde e voe kannad er Vodadeg Vroadel. Reiñ a reas e zilez d’an 2 a viz Meurzh. Ne oa ket e Pariz d’an 18 a viz Meurzh pa darzhas an emsavadeg hogen distreiñ a reas buan eno ha dilennet e voe e Kuzul ar Gomun en IXvet karter. Reiñ a reas e zilez, d’ar 6 a viz Ebrel evit diskouez e ziemglev e-keñver dekred an ostajoù. Goude-se e kemeras perzh el « Ligue d’union républicaine pour la défense des Droits de Paris » hag a glaske renabliñ ar peoc’h etre an daou du. N’en deus bet Ranc kudenn ebet e-pad ar Sizhunvezh wadek hogen, kazetennoù Versailhez en em zirollas a-enep dezhañ ha tec’hout a reas da Velgia. Kondaonet e voe d’ar marv dre zesfailh gant an trede kuzul brezel. Distreiñ a reas goude an Distaoladeg ha dilennet e voe kannad ar Sen e 1881 a-raok bezañ senatour e 1891.\nAdtapet diwar « https://br.wikipedia.org/w/index.php?title=Arthur_Ranc&oldid=1894900 »\nKemmoù diwezhañ degaset d'ar bajenn-mañ d'an 12 C'hwe 2021, da 13:51.


Logos Library | kig\nha didroc'het a dammoù eo bet, boureviet, jahinet evel gant un den diskiant e vije bet, pe gant gwashañ diktatour ar bed. Tammoù kig a oa e pep lec'h, staget e benn ouzh ar c'hrog-mantilli... Ur wech c'hoazh 'oa bet drailhet ma buhez, ha bremañ ...\nKerambrun Gwilherm - Poem\nAr Brezel gwall, ar Brezel taer\nA zeu war-lec''h gant an erer,\nGant ar bleizi, gant ar brini,\n''Zeu da glask kig tud da zebri-.\nAr Vosenn du, ar Vosenn wenn\nA zeu war-lec''h en ur c''harr prenn.\nEn ur c''harr prenn o wigourat,\nAn Ankou ...\nKerambrun Gwilherm - Gwrac'h Ahez\nA zeu war-lec'h gant an erer,\n'Zeu da glask kig tud da zebri-.\nA zeu war-lec'h en ur c'harr prenn.\nEn ur c'harr prenn o ...\nan den, ur vaouez, hag e c''hasas d''an den.\n2.23 Hag e lavaras an den : "Ar wech-mañ, un askorn eus ma eskern ! kig eus va c''hig ! houmañ vo galvet gwreg, rak eus gour eo bet kemeret".\n2.24 Setu perak e tilez an den e dad hag e ...\nur vaouez, hag e c'hasas d'an den.\n2.23 Hag e lavaras an den : "Ar wech-mañ, un askorn eus ma eskern ! kig eus va c'hig ! houmañ vo galvet gwreg, rak eus gour eo bet kemeret".\n2.24 Setu perak e tilez an den e dad hag ...\nmik e choman, neket o welet Mawaime, met o welet ne ra netra din gwelet anezhi marv. N'eo ket posubl d'an tamm kig gwenn-se bezañ ma Mawaime garet! Ne c'hellan ket chom hep sellet ouzh Kilian. Morse n'he doa Mawaime karet ur paotr kement. Goude ...\nkentel <-> lesson\nkentoc'h <-> rather\nker <-> expensive\nkêr <-> town, village\nKernevad <-> man from the region of Cornwall (in Brittany)\nKerzu <-> December\nki <-> dog\nkig <-> meat\nkistin <-> chestnuts\nklañv <-> ill\nklask <-> to look for\nkloz <-> closed\nkoan <-> dinner\nkoant <-> nice\nkoad <-> wood\nkof <-> stomach\nkomz <-> to speak\nkontadennoù <-> tales\nkontañ <-> ...\nerigoù eñ a c''halve,\nHa ''n holl evned eus an neñv;;\nHag e lare dre e c''hervel\n- Savet prim war ho tiwaskell!\nN''eo ket kig brein chas pe zeñved,\nKig kristen ''rankomp da gaouet!\n- Morvran gozh, c''hlev! lavar din-me:\npetra ''choari ganout aze?\n- Pen ar Penn-lu ''choari ganin,\nBarzhaz Breizh - Diougan Gwenc'hlan\nHa 'n holl evned eus an neñv;;\nHag e lare dre e c'hervel\nN'eo ket kig brein chas pe zeñved,\nKig kristen 'rankomp da gaouet!\n- Morvran gozh, c'hlev! lavar din-me:\npetra 'choari ganout aze?\n- Pen ar Penn-lu 'choari ...\nForeign Languages For Travelers - Brezhoneg Evit Ar Veajourien\nJuice = chug * Water = dour * Beer = bier * Wine = gwin * Salt = holen * Pepper = pebr * Meat = kig * Beef = kig bevin * Pork = kig moc'h * Fish = pesk * Poultry = kig yar * Vegetable = legumaj * Fruit = frouezh * Potato = avaloù-douar * Salad = saladenn * Dessert = an dibenn-pred * Ice cream = dienn-skorn Travel = Beajiñ\n* Where is ...? = Pelec'h emañ...? * ...\nput. Met en ur zistreiñ er sal eo deuet buan din en-dro. Nijet eo ar brini kuit dre ma ne chom kazi tamm kig fresk ebet ken. Na pegen heugus eo an daolenn-mañ! Gwellaet eo din koulskoude. Met bec'h 'zo war ma gorre o kuitaat al lec'


Accueil / À la Une / La Passem, redek evit an okitaneg\nMiz Mae tremenet a oa miz ar redadegoù. Hini Breizh evel-just met ivez e Bearn. Etre ar 25 hag ar 27 e oa bet redet 400 km war hentoù an departamant-mañ, evit an okitaneg. Ar wech kentañ e oa dezho aozañ seurt darvoud. Ha berzh o deus graet war a seblant. Eno e oa en em gavet un nebeud Bretonezed ha Bretoned. Pennad-kaoz gant Fabienne Lavigne, eus Douarnenez.\nPobl Vreizh : Fabienne, gant un nebeud Bretoned all e oas en em gavet e Bearn, perak ho poa divizet mont da redek di ?\nAbaoe 2011 e redan bep eil bloaz e Bro Euskadi evit ar C’horrika. A-bouez e kavan diskouez da bobloù all omp kengret gant ar pezh ’vez kaset ganto evit saveteiñ o yezh. E darempred e oa bet skipailh aozerien la Passem gant hini Ar Redadeg da vare ar C’horrika diwezhañ. Deuet eo ar Vearniz da redek evit Ar Redadeg ar bloaz-mañ, c’hoant ’m eus bet mont di ivez. Atav e teuan d’ar gêr leun a startijenn goude prantadoù evel-se, ar memes pal a vez ganeomp ha youl ar re all a adlañs hon c’hoant deomp-ni da genderc’hel ar stourm… betek an trec’h !\nGouzout a rez petra ’sinifi “Passem” ?\nDaou ster zo evit “Passem” : “tremenomp, redomp” e-lec’h ma vez komzet al « lenga Nosta », an okitaneg e Bearn, hag ivez “roomp ar vazh-test, treuzkasomp ar yezh”.\nAnavezout a rez mat ar Redadeg, da’z soñj ez eus tu da geñveriañ ar Passem gant ar Redadeg ? A-fet aergelc’h da skouer ?\nKrouet eo bet La Passem diwar skouer ar C’horrika hag ar Redadeg, ar memes stumm a vez ganto. Evel-just n’eo ken hir La Passem, dre ma ne bade nemet tri devezh ha war un departamant nemetken.\nUn aergelc’h a-feson a oa war vord an hent diouzh noz evel e-pad an deiz. Souezhet on bet o welet entan an dud evit ur wech kentañ ! Festoù ha darvoudoù zo bet savet un tamm e pep lec’h evit lakaat an dud b’ar jeu. Kontadennoù e okitaneg, dañs ha kanaouennoù gant bugale ar skolioù “calendretas”, marc’hadoù produerien ar vro… Evel e Breizh an dud zo laouen d’en em gavout asambles, o redek hag ivez aozañ ha bevañ un darvoud e okitaneg.\nBerzh o deus graet adalek an taol kentañ, gant ouzhpenn 400 km gwerzhet. Gouzout a rez da betra ’servijo an arc’hant dastumet ?\nGant ar sammad dastumet e vo arc’hantaouet an darvoud, hag ur galv raktresoù digant ar c’hevredigezhioù a labour evit kas war-raok an okitaneg e Bearn a vo lañset, evel ma vez graet amañ gant ar Redadeg.\nEmgav a-benn daou vloaz evit ar Redadeg, a-benn daou vloaz ivez evit ar Passem ?\nYa kemer a rin perzh mod pe vod, ha Bretoned all az aio ivez d’am soñj. Degemeret mat omp bet !\nE kreiz emañ Fabienne, gant prezidant ar Passem en he c’hichen ha daou Vreton all.\nPartager la publication "La Passem, redek evit an okitaneg"\nbayrou béarn Breizh occitan Okitania Passem Pau redadeg\t2018-06-05


Kiberen - Wikipedia\n4 658 ann. (2019)\n47° 29′ 03″ Norzh\n3° 07′ 09″ Kornôg / 47.484167, -3.119167\nKiberen a zo ur gumun eus Breizh e departamant ar Mor-Bihan. Pennlec'h Kanton Kiberen eo.\n4.1 Ar Brezoneg er Skol\n5.2 XIXvet kantved\n5.3 XXvet kantved\nEn glazur e eor en aour, gwisket ha flammet kevliv, ar ouel karget gant teir flourdilizenn en gul ; e gab gwriet en gul, e gaerell tremenant, gwakoliet a Vreizh.\nMelestradurezh: krouet e voe ar gumun e 1790; gant al lezenn eus an 23 a viz Eost 1790 e voe lakaet e penn kanton Kiberen gant div gumun ennañ: Kiberen ha Plouharnel; e Bann an Alre e oa; miret e voe ar c'hanton dindan anv Kanton Kiberen gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e voe Kiberen en Arondisamant an Oriant bet krouet e 1800.\nDilestradeg c'hwitet ar roueelerien, etre an 23 Mezheven 1795 hag an 21 Gouere 1795. Ur bajenn a vo savet diwar-benn roll ar re bet fuzuilhet gant ar Republikaned.\nKrouet e voe kumun Sant-Pêr-Kiberen d'an 13 a viz Even 1856 diwar ul lodenn eus kumun Kiberen.\n128 den eus ar gumun a gollas o buhez abalamour d'ar brezel, d.l.e. 3,46 % eus he foblañs e 1911.\nImplijet e voe an nijva gant al Luftwaffe (aerlu alaman); bombezet e voe gant ar Royal Air Force en noz etre ar 4 hag ar 5 a viz C'hwevrer 1941.\nD'ar 2 a viz Kerzu 1941 e kouezhas un nijerez (Beaufort I marilhet AW216 ha kodet OA-P) eus aerlu ar Rouantelezh-Unanet (Royal Air Force) er mor nepell eus Kiberen; mervel a reas ar pevar nijour a oa en he bourzh, tri anezhe a voe douaret e bered ar gumun, ne voe ket kavet korf an hini diwezhañ; un nijerez all eus ar Royal Air Force (Wellington, marilhet Z1422 ha kodet UV-W) a gouezhas e Kiberen d'ar 4 a viz Eost 1942, he femp nijour a varvas, ur c'horf a voe kavet hepken, douaret e voe e bered ar gumun; ur c'harr-nij all eus ar (Royal Air Force), ur Wellington IV, marilhet Z1476 ha kodet SM-F, a gouezhas e Kiberen d'an 23 a viz Gwengolo 1942, e bemp nijour a varvas, ur c'horf a voe kavet hepken, douaret e voe e bered ar gumun.\nMervel a reas 47 den abalamour d'ar brezel, unan anezhe, Antony Simon Fleur, ur c'helenner alamaneg war e leve.\nkamp-diouennañ Auschwitz (Polonia); harzhet e oa bet e Kiberen e penn-kentañ miz Genver 1944 gant an Alamaned.\nE Sankenn an Oriant edo ar gumun.\nTri gwaz a varvas e Brezel Indez-Sina ha tri all e Brezel Aljeria.\nAostralia 2 (unan anezhe chomet dianv)\nKarrnijourion e oant holl. Ar Vreizhveuriz a voe lazhet pa gouezhas o c'harr-nij Beaufort I er mor, nepell eus Kiberen d'an 2 a viz Kerzu 1941 , unan ag an Aostralianed pa gouezhas e garr-nij Wellington e Kiberen d'ar 4 a viz Eost 1942 (egile, chomet dianav, a oa bet beziet e Houad da gentañ), ar Polonad pa gouezhas e garr-nij Wellington IV e Kiberen d'an 23 a viz Gwengolo 1942 , e-pad an Eil Brezel Bed .\nUn tren e porzh-houarn Kiberen\nE penn al linenn hent-houarn Kiberen-An Alre emañ Kiberen.\nLe Grand-Bornand (\n(br) Kiberen war lec'hienn Geobreizh\n↑ Aozet gant Loïc Ermoy ; Kuzul ar Gumun : 1974.\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 310\n↑ Cassini - EHESS - Kiberen - Fichenn ar gumun\n↑ Eddy Florentin, Quand les Alliés bombardaient la France 1940-1945, Embannadurioù Perrin, 1997, pajenn 26\nAdtapet diwar « https://br.wikipedia.org/w/index.php?title=Kiberen&oldid=1981933 »\nKemm diwezhañ d'an 21 Meu 2022 da 12:40\nKemmoù diwezhañ degaset d'ar bajenn-mañ d'an 21 Meu 2022, da 12:40.


Diforc'hioù etre adstummoù "Galated" - Wikipedia\nDiforc'hioù etre adstummoù "Galated"\nStumm eus an 4 Gen 2007 da 19:25\n31 okted ouzhpennet , 13 vloaz zo\nAstenn war ar galateg\nStumm eus an 4 Gen 2007 da 17:51 (kemmañ)\n(Astenn war ar galateg)\nStumm eus an 4 Gen 2007 da 19:25 (kemmañ) (dizober)\n==Framm politikel ar Galated==\nAn tri bobl a zo an '''[[Tektosaged]]''' o doa Ankira evel kêr-benn ([[Ankara]] hiziv), an '''[[Tolistobogied]]''' o doa teir [[keoded|geoded]] pennañ, [[Pessinos]], [[Gordion]] ha Tolistotoka hag an '''[[Trokmed]]''' dezho ar geoded [[Tavion]] hag Ekkobriga. [[Renet]] e oa pep pobl gant ur pederbeli (tri benn bras evit gwir) : ur penn, ur [[barner]] (''dikastes'') hag ur [[jeneral]] gant daou [[ofiser]] (''stratophylax'' ha ''hypostratophylax'').\nUr [[kevredad|c'hevredad]] riezoù brezelour dindan ur [[brientinelezh]] milour e veze Kumuniezh ar Galated. Hervez [[Strabo]], ar" bederveliourien" (''tetrarc'hontes'') ha 300 ezel ar C'huzul en em vode en ul lec'h digor, nepell diouzh Ankara, anvet ''Drunemeton'' ("Neved an drouized" marteze, sell [[Nemeton]]). El lec'h sakr-se, aneved, e veze dalc'het al [[lezvarn kastiz]] gant an 300 kuzulier evel barnerien hag eno e veze graet an aferioù. Tennañ e reent splet eus ar [[sevel-loened]], met e sachent muioc'h a binvidigezhioù eus an ergerzhadegoù, ar preizhata hag [[arc'hant]] an [[daspren]]où . Brudet e vezent evit bezañ [[goprsoudard]]ed taer ha kriz. Kemeret o deus perzh e [[brezel]]ioù diehan e veze e [[Azia-Vihannañ]] ha ne oent ket plijet pa kouezhjod dindan ren [[Mitridates]], roue ar Pont.\nAloubet eo bet Galatia gant Roma e - 189, lakaet dindan statud ur [[proviñs Galatia|proviñs]] e - 64 ha staget ouzh an [[impalaeriezh roman]] e - 25. Asantet o deus mat bezañ enkorfed er riez roman hag e vez anavezet darn buhez an impalaer Aogust diwar [[enskrivadur]]ioù war un templ nepell diouzh Ankara. E penn an [[hoalad kristen]] e vez degaset ar [[kristeniezh|relijion kristen]] ha savet un aozadur, iliz Galatia ha Saul Tarsia, deuet da vezañ an [[sant Paol (abostol)|abostol sant Paol]], a skrivas dezhi ul [[lizher]] a gaver er [[Nevez testamant]] hiziv ([[Lizher d'ar Galated]]).\nAnv ez eus e oberennoù [[klasoù|skrivagnerien klasel]] zo eus ar yezh komzet gant ar Galated hag a seblant bezañ bet ur rann eus hini ar Galianed, rak e skrive [[sant Yerom]] (347-420) e komze ar Galated ar galian c'hoazh hag e oa o yezh heñvel ouzh hini tud [[Trever]] ([[Alamagn]] hiziv).\nMeur a anv galat a zo galian e furm, met e reent gant titloù gresianeg pa veze meur a gresian o chom en o bro. War-dro 120 termen a zo bet kavet pe el lennegezlennegezh ar c'hlasoù pe en enskrivadurioù. An darn-vuiañ a zo anvioù-tud. Sell ouzh ar pennad war ar [[galateg]].\nAdtapet diwar « https://br.wikipedia.org/wiki/Dibar:MobileDiff/105831 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/62 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/62\nSANT VAZE, XXV.\nvezo ar gwelvan hag ar skrign-dent.\n(31) Hogen, pa zeui Mab an den en he c’hloar, hag an holl elez santel ganthan, neuze ec’h azezo var an tron euz he c’hloar. (32) Hag an holl nationou a vezo dastumet dirazhan, hag hen a zispartio an eil diouz egile, evel ma tisparti ar mesaer an denved diouz ar bouc’hed. (33) Hag e lakaio an denved a-zeô dezhan, hag ar bouc’hed a-gleiz.\n(34) Neuze ar Roue a lavaro d’ar re a vezo a-zeô dezhan : Deuit, c’houi pere a zo benniget gant va Zad, da bossedi en heritach ar rouantelez a zo bet preparet deoc’h abaoe crouidigez ar bed ; (35) rag naoun am euz bet, ha c’houi hoc’h euz roet da zibri d’in ; sec’hed am euz bet, ha c’houi hoc’h euz roet da eva d’in ; estranjour oun bet, ha c’houi hoc’h euz va digemeret ; (36) noaz e oann, ha c’houi hoc’h euz va gwisket ; klanv e oann, hag hoc’h euz va bizitet ; er prizon e oann, hag ez oc’h deuet d’am gwelet. (37) Neuze ar re just a responto dezhan : Aotrou, pegoulz hon euz-ni da velet o kaout naoun, hag hon euz roet da zibri d’id ; pe o kaout sec’hed, hag hon euz roet da eva d’id ? (38) Ha pegoulz hon euz-ni da velet estranjour, hag hon euz da zigemeret ; pe noaz, hag hon euz da wisket ? (39) Ha pegoulz hon euz-ni da velet klanv pe er prizon, hag ez omp deuet d’az kavout ? (40) Hag ar Roue a responto hag a lavaro dezhe : E gwirionez hen lavaran deoc’h, dre ma hoc’h euz great kement-se da unan euz ar re vihana-man euz va breudeur, hoc’h euz hen great d’in-me va-unan.\n(41) Neuze e lavaro ive d’ar re a vezo a-gleiz : Tec’hit diouzin, tud milliget, hag it en tân eternel, a zo bet preparet evit an diaoul hag he elez ; (42) rag naoun am euz bet, ha n’hoc’h euz ket roet da zibri d’in ; sec’hed am euz bet, ha n’hoc’h euz ket roet da eva d’in ; (43) estranjour e oann, ha n’hoc’h euz ket va digemeret ; noaz e oann, ha n’hoc’h euz ket va gwisket ; klanv e oann hag er prizon, ha n’hoc’h euz ket va bizitet. (44) Ar re-man a responto ive : Aotrou, pegoulz hon euz- ni da velet o kaout naoun, pe sec’hed, pe o veza estranjour, pe en noaz, pe klanv, pe er prizon, ha n’hon euz-ni ket da zicouret ? (45) Hag hen a responto dezhe : E gwirionez hen lavaran deoc’h, pa n’hoc’h euz ket great kement-se da unan euz ar re vihana-man, n’hoc’h euz ket hen great d’in-me va-unan.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/62&oldid=125661 »


Diwan - Skolaer ha bugel : ul liamm da vagañ\nDegemer > Etablissements > Bro diwan naoned > Skolaer ha bugel : ul liamm da vagañ\nUr skolaer a lavar e soñj\nAlc’hwez an divyezhegezh abred-tre a zo komz dizehan e brezhoneg gant ar vugale e-pad ar mare skol. Gireg Le Guevel, 28 vloaz, a zo skolaer abaoe 2015 ha rener abaoe 2018 e skol Diwan Sant-Ervlan. Displegañ a ra deomp penaos e lak ar soubidigezh da vont war-zu divyezhegezh klok ar vugale.\nPenaos e vez aozet ar soubidigezh er skol hag er c’hlas ?\nGant ar soubidigezh e verzan eo ret kregiñ diouzhtu hag a-hed an devezh : arabat kaout troc’hoù e galleg. Mont a ra en dro a-drugarez d’ur raktres kaset gant ar skipailh a-bezh evit nompas leuskel ar galleg kemer re a blas er skol. Degemeret e vez ar vugale e brezhoneg diouzh ar mintin ha mont a reont d’ar gêr e brezhoneg.\nEr c’hlas, aozañ a ran abadennoù evit pleustriñ war ar brezhoneg dre gomz. Er bloavezhioù kentañ, e vez komzet galleg a-wechoù, mes nemet evit frealziñ ur bugel. Goulenn a ran ganto komz brezhoneg pa ouezan int gouest d’en ober, ne c’houlennan ket traoù n’eo ket bet gwelet asambles.\nEvit bevañ ur soubidigezh a-stroll e aozan ur gentel ma kinnigan ur sujed hag a vo studiet war tri frantadig :\nPep hini a sav e viz hag a sav goulennoù war ar sujed. Ar vugale a selaou an eil re hag ar re all.\nGoude e komzont kenetrezo, daou ha daou war ar sujed hag implij a reont nemet ar brezhoneg.\nHag evit echuiñ e komz pep hini war ar sujed gant ar skolaer.\nGoulenn a ran ganto sevel frazennoù, zoken evit respontoù berr. Re alies e klever bugale o respont « Ya » pe « Pas » ha mat pell zo. N'eo ket d'ar skolaer da gomz d'ar muiañ met d'ar skoliad evit mestroniañ mat ereadurezh ar brezhoneg. Evel-se e implij ar vugale ar yezh gant meur a zoare. Ha dreist-holl dre gomz, ar pep pouezusañ.\nPerak komz dizehan e brezhoneg d’ar vugale ?\nPa gomzer dizehan e brezhoneg gant ar vugale e roer diazezoù dezho evit gellout implij ar yezh da c’houde. Pa vez komzet ha pleustret dizehan, ar pezh a zo desket bremañ a chom garanet evit ar bloavezhioù a zeu.\nDre an teknik-mañ e vez roet ostilhoù d’ar vugale evit gellout lakaat anezho da implijout ar yezh a-drugarez d’an holl draoù bet desket dezho. Bepred e tistroomp war an diazezoù evit mont pelloc’h a-nebeudoù peogwir e servijo dezho atav.\nA vloaz da vloaz e tistroan ivez war an diazezoù. Re alies e weler hag e klever krennarded oc'h ober faziouigoù diazez. Ur stummadur dibaouez na baouez morse war boentoù zo eo komz brezhoneg ha pouezus eo adwelout poentoù labouret er bloavezhioù tremenet evit gwriziañ mat en un doare padus implij ar brezhoneg e buhez skol ar vugale.\nPerak eo gwelloc’h kregiñ gant ar soubidigezh bihan tout ?\nPeogwir n’eo ket enrollet ar yezhoù c’hoazh ganto. Seul vuioc’h e kreskont seul ziaesoc’h eo deskiñ ur yezh nevez dezho peogwir o deus dija urzhiet ar yezhoù en o empenn. Pa int bihan tout, n’en em rentaont ket kont e vez komzet ur « yezh » dezho : evito n’eo nemet kanaouennoù, jestroù ha tamm-ha-tamm e komprenont ar pezh a vez lavaret dezho. E fin ar skol-vamm eo gouest ar vugale da gomz e brezhoneg hag e galleg. Neuze, er CP, bez’ e vo aesoc’h deskiñ lenn ha skrivañ.\nEvidon, evit lenn ha skrivañ mat en ur yezh eo ret komz anezhi a-raok. Da skouer e vez gwelet eo diaes kelenn saozneg peogwir eo ur yezh ne vez ket komzet etrezomp. N’eo ket aes deskiñ komz, lenn ha skrivañ ur yezh war un dro : goude en em gaver gant tud a ra an diforc’h etre ar yezh komzet hag ar yezh skrivet. Padal, un hollad eo ur yezh : gwelloc’h eo mestroniañ e penn kentañ ar yezh dre gomz peogwir eo un afer a son hag a skouarn. Goude e vo lakaet e pleustr dre skrid a pezh a zo bet klevet.\nPenaos e tegemer ar vugale ar brezhoneg ?\nKomprenet e vez ganto ar yezh buan peogwir e vez komzet bemdez ganto e brezhoneg. Adalek 3 bloaz e komprenont mui pe vui dija. Adalek 4 bloaz e krogont da implij ar yezh. Gwelet a ran anezho kreskiñ ha cheñch. Implij a reont ar pezh o deus desket etrezo ha gant an dud gour. Evit ma vo degemeret mat ar yezh eo ret sevel ul liamm a fiziañs etre ar vugale hag ar skolaerien. Hag al liamm-se a zo da vezañ maget bemdez.\nAr fiziañs a zeu ivez eus va ferzh : goulenn a ran ganto chom sioul hag e reont. Mont a ra en dro peogwir ez eus ur gwir eskemm etrezomp : douster ha madelezh, hep bezañ re jentil hag hegarat hep huchal. Ha fiziañs o deus ar vugale ivez, un liamm a zo krouet : evito, n’on ket un euzhvil nag ur mignon, met ar paotr a gelenn dezho. Bez o deus frommoù ha ret eo leuskel anezho da vont er maez. Ma ‘z int plijet gant ar skolaer en em lakao ar vugale da gomz muioc’h brezhoneg, hep kaout aon.\nGerioù-alc'hwez stag : Sant-Ervlan soubidigezh testeni


Kashmir (kanaouenn) — Wikipedia\nKashmir zo ur ganaouenn gant ar strollad sonerien hard rock saoz Led Zeppelin hag a gaver war e c'hwec'hvet album, Physical Graffiti an anv anezhañ ha deuet e-maez d'ar 24 a viz C'hwevrer 1975.\nKroget ar gerioù anezhi e 1973 gant Robert Plant, da-geñver ur veaj da Varoko, e padas keit ha tost da dri bloavezh a-raok ma voe peurechuet gant John Bonham ha Jimmy Page. Enrollet e oa bet e-kerzh mizioù Genver ha C'hwevrer 1974 e studioioù Headley Grange.\nDaoust dezhi da vezañ gwall hir – 8:29 he fadelezh — e voe degemeret mat ar ganaouenn gant ar radioioù na chomjont ket etre daou d'he skignañ sof-kont. Sonet e oa bet e pep sonadeg ar strollad betek an dibenn anezhañ e 1980.\nHe c'hlevout a c'heller ivez er film Le Crabe-tambour (1977) gant Pierre Schoendoerffer (1928-2012) : Arvest an davarn en Douar-Nevez.\nGerioù ar ganaouenn war AZ Lyrics\nAr ganaouenn Kashmir\nAdtapet diwar « https://br.wikipedia.org/w/index.php?title=Kashmir_(kanaouenn)&oldid=1762800 »\nKanaouennoù adimplijet er sinema\nKanaouennoù Led Zeppelin\nKemmoù diwezhañ degaset d'ar bajenn-mañ d'an 12 Eos 2017, da 10:24.


UZIN LAMBIG | Distillerie Warenghem\nISTOR AN UZIN LAMBIG\n1AÑ A VIZ GOUERE 1900\nAn uzin lambig oa lañset gant Léon Warenghem asambles gant krouidigezh an « Elixir d’Armorique ».\nAn uzin lambig a oa savet e Lannuon, war arvor ar vein ruz, gant ar familh Warenghem e fin an XIXvet kantvet. Léon Warenghem, ar fondatour, deuet eus hanter-noz ar Frañs, hag e heritourien, o doa bet kentañ gonidoù an uzin lambig dre o likeurioù plant. Elixir d’Armorique (‘dour a vuhez an arvor’), ur meskach 35 plantenn, a oa produ anavezetañ an uzin, roet prizioù a beb seurt dezhañ e diskouezadegoù etrebroadel ar mare, hag ur brud vad etrebroadel, dre-holl an tu all d’ar mor Atlantel. Bepred e vez graet an Elixir ba’n uzin.\nHenri Warenghem, a heuil e dad hag a zalc’h gant al labour komañset gant al likeurioù.\nHenri Warenghem a zalc’h da grouiñ likeurioù hag astenn niver produioù an uzin lambig gant likeur ment, kasi ha memez unan graet ga lambig kerez. An uzin a ra brud dezhi hec’h unan dre rouedadoù groserien ha marc’hadourien win kornôg ar Frañs.\nPaul-Henri Warenghem a en em geñver gant Yves Leizour. An uzin lambig a zo diblaset da dachenn mammenn Rest Avel.\nE 1967, Paul-Henri, an hini diwezhañ eus gouenn ar Warenghemed, a en em geñver gant Yves Leizour. Kresk a reont niver al likeurioù istorel ha heuliañ a reont diorroadur ar pennañ tier gwerzañ e Breizh. E 1974, Paul-Henri Warenghem hag Yves Leizour o deus dilojet an uzin lambig diouzh kreiz Lannuon e antre kêr da lec’hiañ anezhi pil war-c’horre mammenn Rest Avel, ``demeurañs an avel``.\nGilles Leizour a zeu da vezañ rener an uzin lambig gant ar gefridi da fardañ evachoù kreñv breton.\nE derou ar bloavezhioù 80, Gilles leizour, apotiker dre stummadur, a gemer lec’h e dad. Gant ar c’hwant da adlañsañ an uzin lambig, Gilles Leizour a laka en e soñj troiñ ar c’hoñvers etrezeg produiou rannvroel ha krouiñ a ra ar chouchenn Melmor.\nKentañ strilhadennoù wiski.\nBepred o klask gwelladennoù ha stabilded evit an uzin lambig, Gilles Leizour a ziviz, gant skoazell Bernard Le Pallec, ur rener ko͜ñvers, da gemer ur bariadenn risklus : lañsiñ war ar marc’had ar c’henta wiski 100% breton ... ha gall.\nLañsadur ar « WB – Whisky Breton »\nWar-lerc’h kalz taolioù-esae, ar wiski breton WB, ur c’houblad ennañ 25% wiski malted ha 75% wiski greun, a zo lakaet e gwerz gant gonid e 1987.\nKrouidigezh ar « Fine Bretagne » gant Gilles Leizour.\nDalc’hmat gant ar c’hoant da dalvoudekaat an douar pinvidik Breton, Gilles Leizour, entanet gant ar frouezh-mañ ken stag eus Bro Vreizh, a ziviz diorren e « Fine Bretagne » dezhañ e unan en ur implijout ur strilherezh kozh gant ur golonenn gouevr, oajet hogozig kant vloaz. Ar c’hentañ strilhoù a zeuont maez ur pennadig war-lerc’h diouzh ar strilherezh, ar pezh a ro ginidigezh d’ar « Fine Bretagne », krouidigezh Gilles Leizour, hag e 1994 da « Ker » (« Pommeau de Bretagne » AOK).\nSevel ar 1añ uzin lambig dediet da’r wiski er Frañs\nE 1993, o peurwellaat e ampartiz, Gilles Leizour en doa lakaet sevel un uzin lambig dediet penn-da-benn d’ar wiski, hag ekipet gant daou strilherezh kouevr war batrom re an uzinoù lambig skoseg.\nLañsadur ar « Pommeau de Bretagne », krouidigezh Gilles Leizour, hag an « Armorik », kentañ malt a ouenn er Frañs.\nAn « Armorik », kentañ malt a ouenn er Frañs ha Breizh oa lañset ez ofisiel e 1998. Dond a ra ar malt a ouenn-mañ prim da vezañ lusker an uzin lambig.\nSevel ur stalerezh evit ar bresadur ha lakaat e koñvers an heuliad « Bier Breizh ».\nEnaouet gant an ampartiz a oa en uzin lambig, Gilles Leizour vrasa stalerezh bresañ an uzin lambig evit fardañ bier. Ur pennadig war-lerc’h, oa lañset an heuliad « Bier Breizh », adbadezet « Diwall » abaoe.\nAnvet e oa an « Armorik Double Maturation » ar gwellañ malt a ouenn europat.\nAnvet eo Armorik Double maturation ar gwellañ wiski europat er World Whiskies Awards e 2013, ha da c’houde ur vedalenn aour doubl en dez er San Francisco World Spirits Competition 2014. Heuliadoù all Armorik, Armorik Classic hag Armorik Sherry, a vo loreet hag e teuont da gadarnaat brud vad ar malt a ouenn-mañ. An anaoudegezh etrebroadel-mañ a bermet d’ar malt a ouenn Armorik da vezañ gwerzhet ba’r bed a-bezh (ar Sued, ar Stadoù-Unanet, ar C’hanada, an Aostrali, ar Japon, kuz-heol an Europ).\nKrouidigezh ar meneg douaroniel « Whisky breton » hag an anvadur orin kontrollet « Fine Bretagne »\nMeiz ennañ e oa ret difenn ar vro hag an ampartiz breton, Gilles Leizour en doa en em lakaet asambles gant Kevredigezh ar 17 Erminig da labourat da lakaat Ensavadur Broadel an Anvadurioù Orin (INAO) da roiñ anaoudegezh d’ar « Fine Bretagne ». Krouidigezh an anvadur orin kontrollet « Fine Bretagne » a oa un anaoudegezh veritet evit an ampartiz breton e-keñver al labour graet gant an avaloù. Kemeret en deus an uzin lambig perzh ive e krouidigezh ar meneg douaroniel « Whisky breton » a warantis dre se e c’hlefe pep « Whisky breton » bezañ breset, goet, strilhet ha koshaet e Breizh.\nDavid Roussier a gas oberiantiz ar familh war-raog.\nGilles Leizour a ya war e leve e 2016 ha David Roussier, e vab-kaer, a oa deuet d’an uzin lambig e 2009, a zeu war e lerc’h e penn an embregerezh, o kendelc’hel ar labour sevenet.\nSavet e oa bet ur vagazenn ouzhpenn ha digoret e oa bet tachenn degemer Armorik\nLabourioù bras graet evit sevel diou vagazenn nevez a bermet tridoublañ ar stalad wiski a zo o koshaat, hag ivez eo bet savet un dachenn degemer nevez, gant ur sal vannañ, un dachenn diskouezadeg hag ur sal lipouziri. An uzin lambig he deus bed ar sertifikad Entreprise du Patrimoine Vivant. Roet gant ar Stad gall, ar sertifikad-mañ a enor evit o gwellentez an embregerezhioù gall gant ampartiz artizanel hag ijinerezhel.\nUn uzin lambig vreton, libr hag e daouarn ur familh.\nLañset e Lannuon, en Aochoù an Arvor, war arvor ar vein ruz, uzin lambig Warenghem a zo ur produer evachoù kreñv breton, digabestr hag e daouarn ur familh abaoe ouzhpenn kant vloaz. Strilhañ, bodañ ha boutailhañ reomp an holl produioù a vez ganeomp war-eeun war dachenn an uzin lambig.\nEn uzin, omp anaoudeg eus hon kiriegezh holleg e-keñver kontantamant hon pratikoù, hag ivez kontantamant hon implijidi, hon keñvererien hag ar gevredigezh en hon korn-bro. Se a sinifi e vez roet pouez braz d’ar priñsipoù a heul :\nLakaat war-raok an dud, an en-dro hag ar galite ;\nLakaat hon divizoù da servijañ evit an hirbad ;\nKlask evel pal evidomp ur c’hreskañs padus ha lodennet ;\nBezañ ur c’hoarier a gemer perzh leun e buhez ar vro.\nSavet e 1900 evit produiñ ar gwellañ likeurioù, hon uzin lambig en deus ouzphenn kant vloaz a skiant-prenet hag a ampartiz artizanel. Staget da vat d’hon bro hag e broduioù gwirion, gant karantez e strilhomp ar « Fine Bretagne » AOK ha « Pommeau de Bretagne » AOK, hag ar chouchenn vreton vrudet ive.\nE 1983, a drugarez da entan Gilles Leizour evit an nevezadur hag ar wiski, an uzin lambig a zo deuet da vezañ ar c’hentañ uzin wiski e Breizh (hag er Frañs). Heritourien an herezh-mañ, holl skipailh an uzin a striv da grouiñ ur malt a ouenn dispar a zerefe evel disked ar spered breton.\nE 2019 e oa roet ar sertifikad Entreprise du Patrimoine Vivant (‘Embregerezh ar Glad Beo’) d’an uzin lambig. Roet gant ar Stad, ar sertifikad-mañ a enor evit o gwellentez an embregerezhioù gall gant ampartiz artizanel hag ijinerezhel.\n« Hon uzin eo ar c’hentañ uzin wiski en deus bet ar sertifikad-mañ er Frañs. Ar sertifikad a lore an holl labour graet gant skipailh an uzin asambles evit delc’hel un ampartiz hengounel, e-keit-se o telc’hel o strivadennoù evit ar wellentez. »\nHon bro, Breizh\nBreizh, e zouaroù hag e dud, eo an hini en deus goveliet spered ha blaz hon produioù.\nStaget d’hon bro, e soñjomp anezhi evel un tamm a-bezh-kaer eus fardadur hon produioù :\nhon dour, a zeu er-maez eus ur faout greunvaen, pil dindan an uzin lambig ;\nhon edoù (gwinizh breton, ha heiz gall biologel)\nhon avaloù, diwar gwerjezoù gant un anvadur orin kontrollet, lec’hiet tal ar mor ha dindan 120km eus hon uzin, a zo o troiñ etrezek ar labour-douar biologel.\nhon hin a vor a zo stag da arvor hanter-noz Breizh…\nAn en-dro-se an hini eo a galvez blaz hon evachoù kreñv.\nAbalamour da se, dalc’hmat en deus kemeret an uzin lambig perzh e strivadennoù a-stroll evit roiñ anaoudegezh d’ar merkoù ofisiel a galite, dre-holl ar meneg douaroniel « Whisky breton » hag an anvadurioù orin kontrollet « Pommeau de Bretagne » ha « Fine Bretagne ».\nAr meneg douaroniel Whisky breton\nE 2015, an uzin lambig a gemer perzh e krouidigezh ar meneg douaroniel Whisky breton, ar pezh en deus permeted difenn ha broudañ hon « Whisky Breton ». Ar meneg douaroniel a zigas ivez ur gouestl treuswelded evit karourien wiski. Dre-se peb « Whisky breton » pe « Whisky de Bretagne », a c’hle respontiñ da ur c’haier kargoù goulennus hag a warantis e galite hag ampartiz ar strilhour. Ret e dezhañ eta bezañ bet breset gant dour kemeret diwar an douar breton, goet, strilhet ha koshaet e Breizh.\nAr « Fine Bretagne » AOK\nStag mat da roiñ anaoudegezh d’ar produioù hag an ampartiz breton, an uzin lambig en deus en em lakaet, asambles gant Kevredigezh ar 17 Erminig, da dalvoudekaat ar « Fine Bretagne » dre gaout evitañ un anvadur orin kontrollet. E 2015, an evach-mañ – a yae gant ar vartoloded a rae war-dro peskerezh ar morued en Island hag an Douar Nevez – en deus an droet da gaout an anvadur orin kontrollet « Fine Bretagne » ha «Lambig de Bretagne ». Evit gouzout hiroc’h : https://www.maisoncidricoledebretagne.bzh/eau-de-vie-de-cidre-de-bretagne-aoc/\nAr « Pommeau de Bretagne » AOK\nGraet e vez ar pommo dre vodañ ur fro avaloù gwasket ez fresk gant lambig breton (« Fine Bretagne » AOK). Graet « harzadur » (mutage) anezhañ, an ampartiz kozh-Noe-mañ zo dalc’het bev hiziv-an-deiz e breizh gant nebeutoc’h eget pemzek produer, labourerien-douar pe artizaned, ha ni en hon uzin lambig er gont. Roet a zo bet un anvadur orin kontrollet d’ar « Pommeau de Bretagne » abaoe 1997.


Penn ha bruched Zeus er British Museum e Londrez\nPenn ha bruched Zeus, anvet « Jupiter Versailhez », Eil kantved, mirdi al Louvre\nZeus ( Ζεύς / Zeús e gregach; Δίας e gresianeg a-vremañ), diwar ur wrizienn indezeuropat *dyēus, doue an oabl) a zo roue an doueed e mojennoù Hellaz kozh. Ren a ra en Oabl, hag an erer hag an tan-taran eo e arouezioù.\nMab eo da Gronos ha da Rea, ha dimezet eo d'e c'hoar Hera.\nKevatal eo an doue roman Yaou dezhañ. Tennañ a ra ivez da zoueed arall :\nTaranis ar C'halianed ;\nOdin pobloù an hanternoz ;\nan doue Varuna en hindouegezh.\nBugeliezh[kemmañ | kemmañ ar vammenn]\nKronos, dre m'en doa aon rak koll e c'halloud a roue an doueed, hag aon na vije graet dezhañ gant e vugale evel m'en devoa graet d'e dad, a zebre e vugale kenkent ha ma vezent ganet. Glac'haret e oa e wreg Rea gant kement-se, setu e tivizas kuzhat he c'hwec'hvet bugel Zeus, hag e kinnigas d'he gwaz ur pezh pikol maen paket e lienoù e-lec'h ar c'hrouadur c'hoantaet gant ar marlonk ha ne reas van ebet.\nLakaat a reas sevel he mab e kuzh e Lyktos, e Kreta, ma voe maget ar bugel en ur vougev, gant laezh ar c'havr Amaltheia, a vo graet gant unan eus he c'herniel ar c'horn puilhentez), ha Nimfezed oc'h ober war e dro,\nEvit ma ne c'hallje ket Kronos klevout garmoù an hini nevez c'hanet e oa bet lakaet ar Goureted dirak ar vougev, brezelourion armet ha trouzus ma oant.\nPa oa deuet bras e tieubas Zeus e vreudeur ha c'hoarezed dre lakaat o zad da zislonkañ anezho an eil goude egile.\nDanevell a ra an dastumer mojennoù anvet Antoninus Liberalis en e Metamorfoseon Sinagoge ur stumm disheñvel eus ar vojenn, kavet e skridoù Boios : Rea a c'han Zeus en ur vougev e Kreta. Eno oe oa maget ar bab gant gwenan. Pevar den eus ar vro a zeuas un do bennak er vougev evit kavout mel, ha gwelet a reont an doue yaouank. Droug ennañ e kinnig teurel ar foultr deus oute, met sioulaet eo gant Themis ha gant ar Moira, rak « difennet eo mervel el lec'h sakr-se ». Treuzfurmet int neuze gant Zeus en evned, dougerien kemennadoù. Kollet eo bet ar peurrest eus ar vojenn. N'eus ket pikol titouroù a ro tu da dostaat ar stumm-se eus ar vojenn gant he stumm e skridoù Hesiodos.\nHervez Homeros, avat, Zeus a oa mab henañ bugale Kronos, hag alese e teu e c'halloud. Abalamour da se e pleg Poseidon dirazañ e-pad Brezel Troia, rak « Ar memes orin o deus o-daou hag eus ar memes kerentiezh emaint ; met e vreur henañ eo Zeus ha gouzout a ra hiroc'h evitañ » (Ilias, XIII, 354–355).\nE skridoù Homeros ez eo an Okeanidenn Dione zo e baredr hag a adkaver gantañ e santual Dodone.\nIo ha Zeus, gant Correggio\nBrudet eo karantezioù niverus Zeus gant merc'hed yaouank pe gwragez eus an douar, koulz ha gant doueezed ha nimfezed :\nGanymedes, ha re all.\nMnemosyne, un Ditanided, mamm d'ar Muzezed .\nTad eo da veur a zoue :\nAthena, en deus bet gant Metis;\nDionysos en deus bet gant Semele,\nHermes en deus bet gant Maia,\nApollon hag Artemis en deus bet gant Leto.\nTad eo ivez da harozed e-leizh :\nHerakles en deus bet gant Alkmene,\nKastor ha Polydeukes,\nDre ma ne vez ket feal atav d'e drede gwreg Hera (a-raok e oa bet dimezet da Vetis ha da Dhemis) e vez sach-blev alies etre mestr an doueed hag e wreg.\nOuzhpenn-se ne vez ket tener e wreg ouzh e vestrezed nag ouzh o bugale: klask a ra ober droug ha noaz dezho gwashañ ma c'hall : en gouzout a oar a-walc'h Io, Leto, hag Herakles.\nAdtapet diwar « https://br.wikipedia.org/w/index.php?title=Zeus&oldid=1760753 »\nKemmoù diwezhañ degaset d'ar bajenn-mañ d'an 7 Eos 2017, da 11:15.


Kollet zo bet danvezioù, boued, ha produioù e-leiz gant komersanted Montroulez © Radio France - Benjamin Bourgine\nKomzet zo bet ganeomp diwar-benn an dour-beuz e Montroulez. Lakaet eo bar ar gomz ganeomp ivez diwar-benn an arc'hant postet gant ar rannvro evit adprenañ Doux. Bet e oamp bet ivez da welet skolidi Diwan Kemper a lido 40 vloaz rouedad ar skolioù dre soubidigezh.\nBeuzet eo bet kreiz-kêr Montroulez hag an dro-war-droioù\nBernioù lastez, pri war ar mogerioù, ha komersanted mantret o skubañ diabarzh o stalioù ha kregiñ da jediñ pegement a arc'hant a vo kollet ganto. Labour forzh pegement a zo gant an dud e Montroulez evit kempenn ar straedoù hag an tiez. Pennad-komz gant Stefan ar Gall a zo o vevañ e Sant-Martin. Roet en oa bod d'e amezeien disul da noz. O zi dezho a zo bet beuzet gant al lañv pri.\nSKEUDENNOU - Solidarité à Morlaix au lendemain des inondations\nDoux : deuet e oa dillenidi ar rannvro da ginnig o raktres\nDeuet e oa dilennidi ar rannvro da Gastellin evit displegañ petra vezo graet gant an arc'hant postet evit saveteiñ ar stal Doux. Prenet eo bet an embregerezh gant ur c'hevre savet diwar ar stalioù LDC, Almunajem, Triskalia, Terrena hag ar rannvro. Anvet eo an embrgerezh nevez Yer Breizh. Postet e vo 100 milion a euroioù evit sevel un uzin nevez, kempenn an hini kozh ha skoazell ar gopridi da vezañ stummet war o micher nevez. Ouzhpenn 20 milion a euroioù a deuio deus godell ar rannvro. "Ar wech kentañ eo deomp ober-se. Eveljust 'pad ar bloavezhioù all hon eus graet lakaet un toullad gwenneien amañ pe e Tilly Sabco met ar wech-mañ omp er c'hapital" eme Gerard Lahelleg, eil brezidant ar rannvro.\n40 vloaz Diwan : pezhioù-choari a vo kinniget gant bugale Kemper\nPleustret o deus evit ar wech diwezhañ hiriv. Warc'hoazh eta e vo kinniget gant bugale Diwan Kemper pezhioù-choari awenet gant mojenn Ker-Ys. Kinniget e vint e sal an dachenn wenn e Penharz.Reportaj Léo Rozé.